title: Augsburg

text: Kolmikymmenvuotisen sodan aikana 20. huhtikuuta 1632 Ruotsin joukot valloittivat Augsburgin. Katolisten joukot piirittivät kaupungin syksyyn 1634 mennessä, mutta ruotsalaiset kieltäytyivät antautumasta, mikä johti humanitaariseen katastrofiin seuraavana talvena. Espanjan perimyssodan aikana 13. joulukuuta 1703 Baijerin armeija miehitti Augsburgin. 1700-luvulla kaupungin teollisuus kehittyi. Jalansijaa saivat eritoten hienomekaniikka ja tekstiiliteollisuus.


title: Augsburg

text: Pressburgin rauhassa 26. joulukuuta 1805 Augsburg menetti vapaan valtakunnankaupungin asemansa ja se liitettiin Baijeriin, jonka armeija oli miehittänyt kaupungin 21. joulukuuta. 1800-luvulla Augsburg vahvisti asemaansa tekstiili- ja koneenrakennusteollisuuden keskuksena. Paikallisliikenne kehittyi; hevosvetoiset raitiovaunut otettiin käyttöön 1881 ja sähköraitiovaunut 1898.


title: Augsburg

text: Schwabenilainen Fuggerin suku vaikutti Augsburgissa vuodesta 1367 lähtien. Fuggerien kauppahuone laajensi toimintaansa koko Eurooppaan 1400- ja 1500-luvuilla. Suvussa oli kaksi päälinjaa, "Fugger vom Reh" ja "Fugger von der Lilie". Pankkiiri Jakob Fugger eli "Jakob Fugger der Reiche" lienee suvun tunnetuin jäsen. Augsburg on saanut suvun mukaan lempinimen "Fuggerstadt".


title: Augsburg

text: Fuggerin veljekset rakennuttivat Augsburgiin Fuggerei-nimisen asuntoalueen vähävaraisille vuosina 1516–1523. Fuggerei on pieni kaupunki kaupungissa, siellä on kahdeksan katua, kolme toria ja oma kirkko. Nykyisinkin yövahdit sulkevat Fuggerein kello 22.


title: Augsburg

text: Valtiopäivävaaleissa 5. maaliskuuta 1933 Saksan kansallissosialistinen työväenpuolue sai 32,3 % augsburgilaisten äänistä (koko Saksassa 43,9 %). Terrori kansallissosialistien vastustajia kohtaan alkoi 9. maaliskuuta. Augsburgista tuli "Gau Schwabenin" pääkaupunki kansallissosialistien suorittamassa uudessa aluejaossa vuonna 1933. Kristalliyönä 10. marraskuuta 1938 poltettiin vuonna 1917 rakennettu Halderstraßella sijainnut synagoga. Juutalaisten liikkeitä ja yksityisasuntoja tuhottiin. Pitkällisen restauroinnin jälkeen synagoga avattiin uudelleen vuonna 1985, osaa siitä käytetään juutalaisena museona.


title: Augsburg

text: Toisen maailmansodan aikana Augsburgissa ja lähiympäristössä oli useita Dachaun keskitysleirin sivuleirejä:Kriegshaberin kaupunginosassa oli leiri, jonne oli vangittu noin 500 naispuolista juutalaista. Haunstettenissa oli leiri 2 700:lle miespuoliselle vangille. Leirin tuhouduttua ilmapommituksessa rakennettiin Pferseen kaupunginosaan korvaava leiri. Gablingenin ja Horgaun leireihin oli kumpaiseenkin vangittu noin tuhat ihmistä. Vangeista 235 henkeä joutui SS-joukkojen murhaamiksi tai kuoli epäinhimillisten elinolojen seurauksena. Alkuvuonna 1945 marssitettiin Pferseen kasarmeilta 2 000 vankia Klimmachiin. Useat vangeista menehtyivät kuolonmarssin aikana.


title: Augsburg

text: Augsburgissa oli runsaasti aseteollisuutta (muun muassa Messerschmitt AG) ja se kärsi ilmapommituksissa huomattavia vaurioita. Erityisen tuhoisa oli 25. ja 26. helmikuuta 1944 suoritettu ilmaisku, joka oli osa Yhdysvaltain ilmavoimien operaatio Clarionia. Suuria osia Augsburgin historiallisesta kantakaupungista tuhottiin, vaikka tarkoitus oli kohdistaa isku ensisijaisesti sotateollisuuden laitoksiin. Tämän vuoksi iskua on myöhemmin kritisoitu. Pommituksessa kuoli 735 ihmistä ja loukkaantui 1 335. Asunnottomiksi jäi noin 85 000 ihmistä, lähes neljännes Augsburgin asuntokannasta tuhottiin. 28. huhtikuuta 1945 Augsburgiin marssi ilman vastarintaa Yhdysvaltain maavoimien 7. armeija ja perusti kaupunkiin sotilastukikohdan, joka lakkautettiin vuonna 1998.


title: Augsburg

text: Vanhakaupunki jälleenrakennettiin sodan jälkeisinä vuosikymmeninä. Sodassa lähes täysin tuhottu Raatihuoneen Kultainen sali, "Goldener Saal", avattiin 1985 Augsburgin 2000-vuotisjuhlien kunniaksi. Lukuisten urheilukilpailujen näyttämö Rosenaustadion avattiin 16. syyskuuta 1951. Augsburgin yliopisto perustettiin 1970. Helluntaina 1999 Augsburgia kohtasi suurtulva, "Pfingsthochwasser", kun sekä Lech että Wertach tulvivat yli äyräidensä runsaiden sateiden ja Alpeilta virranneen sulamisveden vuoksi. Kokonaisia kaupungiosia jäi tulvaveden alle erään patorakennelman murruttua.


title: Augsburg

text: Rooman valtakunnan aikana Augsburgissa asui noin 12 000 ihmistä. Seuraavina vuosisatoina väestönkasvu oli vähäistä. Toisen vuosituhannen puolivälissä Augsburgin väkiluku oli noin 30 000, joten kaupunki oli Kölnin jälkeen ja Prahan ohella eräs Pyhän saksalais-roomalaisen keisarikunnan suurimpia keskuksia. Kolmikymmenvuotisen sodan aikana väkiluku romahti; vuonna 1618 asukkaita oli noin 48 000, mutta vuonna 1635 enää 16 432.


title: Augsburg

text: Teollisen vallankumouksen myötä Augsburgin väkiluku kasvoi huomattavasti. Kun vuonna 1806 kaupungissa asui noin 26 000 ihmistä, vuoteen 1895 mennessä väkiluku oli kolminkertaistunut yli 80 000:een. Vuoteen 1939 mennessä väkiluku oli yli kaksinkertaistunut 185 000:een. Toisessa maailmansodassa Augsburg menetti noin viidenneksen väestöstään (38 958 henkilöä), niin että vuonna 1945 väkiluku oli noin 146 000. Sodan jälkeen väkilukua kasvattivat entisen Saksan valtakunnan alueelta paenneet ihmiset. Augsburgin väestömäärä saavutti sotaa edeltäneen tason viidessä vuodessa. Saksan jälleenyhdistymisen jälkeen kaupungin väkiluku on ollut runsas neljännesmiljoona. Ennusteen mukaan vuonna 2020 väkiluku on 274 235. Vuonna 2007 Augsburgin syntyvyysaste oli 9,3 promillea ja kuolleisuusaste puolestaan 11,1 promillea.


title: Augsburg

text: Augsburgin vanhin osa sijaitsee "Dom Unserer Lieben Frau" -nimisen goottilaisen tuomiokirkon ympärillä. Kirkon vanhin osa on vuodelta 995. Kirkossa on 1000-luvulla tehdyt Euroopan vanhimpina pidetyt lasimaalaukset. Kirkon alapuolelta on löydetty 300-luvulta peräisin olevia raunioita, jotka mahdollisesti ovat kuuluneet varhaiskristilliseen kirkkorakennukseen. Toinen merkittävä keskiajalta säilynyt kirkko on "Basilika St. Ulrich und Afra". Nykyisen, vuosina 1474–1500 rakennetun basilikan kohdalla sijaitsi useita kirkollisia rakennuksia 700-luvulta 1400-luvulle. Augsburgin piispa Ulrich haudattiin Afran läheisyyteen vuonna 973.


title: Augsburg

text: Keskiaikaisen Augsburgin laajoista puolustusrakennelmista on säilynyt muun muassa 1454 valmistunut "Fünfgratturm", joka oli alkuaan osa itäistä kaupunginmuuria. Noin 1370 valmistunut "Wertachbrucker Tor" vanhankaupungin reunalla on niin ikään ollut osa vanhaa kaupunginmuuria. Augsburgin keskeisiä nähtävyyksiä ovat myös muun muassa tyylipuhdasta saksalaista renessanssia edustava raatihuone, "Perlachturm" (kellotorni vuodelta 1182), "Schaezler-Palais", eläintarha ja kasvitieteellinen puutarha. Huomattavia museoita ovat muun muassa roomalaismuseo ("Das Römische Museum") sekä Leopold Mozartin ja Bertolt Brechtin synnyinkodit.


title: Augsburg

text: Augsburgissa on runsaasti metalli- ja koneteollisuutta. Aiemmin Augsburg oli myös merkittävä tekstiiliteollisuuden keskus, mutta sittemmin teollisuudenala on hävinnyt kaupungista lähes tyystin. Augsburgille ovat leimaa antavia suuret teollisuuslaitokset, kuten MANin ja Osramin tehtaat. Kaupungin eteläosassa Haunstettenissa toimii muun muassa EADSin tytäryhtiö Premium AEROTEC. Myös Fujitsu Siemens Computersilla ja Siemensillä on tutkimus- ja tuotantolaitoksia Haunstettenissa. Kaupungin itäosassa Lechhausenissa sijaitsee muun muassa KUKA AG:n tuotantolaitos. Unternehmensgruppe Freudenberg -konserniin kuuluva Vileda valmistaa kotitalouden puhdistustarvikkeita Augsburgissa.


title: Augsburg

text: Useiden augsburgilaisyritysten juuret ulottuvat vuosisatojen taakse. Näitä ovat muun muassa lähinnä paikallisilla markkinoilla toimivat panimot Augusta Brauerei (vuodesta 1488), Brauerei zur Goldenen Gans (1346), Hasenbräu (1464), Thorbräu (1582) ja Brauhaus Riegele (1884). Augsburgissa on niin ikään useita perinteikkäitä kirjapaino- ja kustantamoalan yrityksiä, kuten Schlosser’schen J. A. Buch- und Kunsthandlung (vuodesta 1719), Rieger & Kranzfelder (1731) sekä Anton Böhm & Sohn (1803). Pankkitoiminnalla on kaupungissa pitkät perinteet; Fürst Fugger Privatbankiin on viitattu aikakirjoissa pankkina ensimmäisen kerran 1486.


title: Augsburg

text: Augsburgin johtava sanomalehti on "Augsburger Allgemeine Zeitung" (lyhenne AZ) eli "Augsburger Allgemeine". Lehden päivittäinen painosmäärä on noin 350 000. Eräs sen edeltäjistä oli vuosina 1807–1882 ilmestynyt "Allgemeine Zeitung", jonka perusti Friedrich Cotta. Nykyisellä nimellään "Augsburger Allgemeine" on ilmestynyt marraskuusta 1959 lähtien. Augsburgin seudun luetuin viikoittainen ilmaisjakelulehti on 1979 perustettu "StadtZeitung". Lähinnä nuorisolle on suunnattu kuukausittainen kaupunkilehti "Neue Szene Augsburg".


title: Augsburg

text: Augsburgin johtavat radiokanavat ovat "hitradio.rt1" ja "Radio Fantasy". Kaupungin paikallinen kaapelitelevisiokanava on taasen "augsburg.tv" ("a.tv"). ZDF-yhtiön saippuaoopperatyylinen televisiosarja "Samt und Seide" sijoittui Augsburgiin. Marc Rothemundin ohjaama komediaelokuva "Harte Jungs" (2000) kuvattiin niin ikään Augsburgissa.


title: Augsburg

text: Augsburg on yksi eteläisen Saksan liikenteellisistä solmukohdista. Useat keskeiset maantiet risteävät kaupungin alueella. Rautatieasemia kaupungissa on seitsemän:Päärautatieasema, "Augsburg Hauptbahnhof", avattiin heinäkuussa 1846. Klassististyylisen rakennuksen suunnitteli arkkitehti Georg Friedrich Christian Bürklein. Augsburgin ja Münchenin välinen suurnopeusrata on Saksan vilkkaimmin liikennöityjä rataosuuksia. ICE- ja IC-junat Münchenistä Berliiniin, Dortmundiin, Frankfurt am Mainiin, Hampuriin ja Stuttgartiin kulkevat Augsburgin kautta. EC- ja yöjunat yhdistävät Augsburgin Euroopan metropoleihin, kuten Amsterdamiin, Pariisiin ja Wieniin. Pääasemalta lähtee kaukoliikenteen ohella seitsemän paikallisjunalinjaa:


title: Augsburg

text: Kaksi muuta merkittävää rautatieasemaa ovat Augsburg-Hochzoll ja Augsburg-Oberhausen.


title: Augsburg

text: Augsburgin kautta kulkee moottoritie A 8 (Karlsruhe–Salzburg), joka yhdistää kaupungin Stuttgartiin ja Müncheniin. Etelä–pohjois-suuntainen valtatie B 2 risteää A 8:n kanssa Augsburg-West -moottoritieliittymässä. Valtatietä B 17 on noin sadan kilometrin matka Itävallan rajalle. B 17 on osa "Romantische Straße" -lomareittiä ja seurailee suunnilleen muinaisen Via Claudia Augustan linjausta.


title: Augsburg

text: Augsburgin paikallisliikenteestä vastaa "Augsburger Verkehrsverbund" (AVV). AVV:n vastuualueen pinta-ala on 2 313 km² ja sillä asuu noin 675 000 ihmistä. Augsburgissa on viisi raitiotielinjaa, 27 kaupunkibussilinjaa ja neljä yöbussilinjaa.


title: Augsburg

text: Augsburg sai oman yliopiston vuonna 1970. Augsburgin yliopistossa on seitsemän tiedekuntaa ja noin 15 000 opiskelijaa. Korkeakoulu "Hochschule Augsburg" perustettiin 1971. Se on lajissaan Baijerin suurimpia; vuonna 2008 opiskelijoita oli yli neljä tuhatta. Korkeakoulua edeltävien oppilaitosten historia ulottuu 1660-luvulle, jolloin perustettiin yksityinen taideakatemia.


title: Augsburg

text: Perustason opetusta tarjoaa kymmenen lukiota, yhdeksän reaalikoulua, 42 peruskoulua ("Grund- und Hauptschule"), 13 erikoiskoulua sekä yksi steinerkoulu ("Freie Waldorfschule"). Vuonna 1531 perustettu "Gymnasium bei St. Anna" on eräs Saksan vanhimmista lukioista, opiskelijoita on yli tuhat. Naispuolisille opiskelijoille tarkoitetun, vieraisiin kieliin ja taloustieteisiin suuntautuneen "Maria-Ward-Gymnasium" -lukion historia alkaa vuodesta 1662. Jakob Fuggerin mukaan nimetty lukio "Jakob-Fugger-Gymnasium" perustettiin 1879.


title: Augsburg

text: Augsburgissa on useita ammattioppilaitoksia ja ammatti-instituutteja. Kaupungin koulutarjontaan kuuluu niin ikään kansanopisto sekä musiikkikouluja ja kielikouluja.


title: Augsburg

text: Augsburgissa sijaitsee Saksan merkittävimpiin kuuluva kirjasto, vuonna 1537 perustettu "Staats- und Stadtbibliothek Augsburg". Kirjaston nidemäärä on noin 460 000, joista noin sata tuhatta on 1800-lukua edeltävältä ajalta. Kirjasto on julkinen, mutta sen niteet eivät pääsääntöisesti ole lainattavissa. Augsburgin kaupunginkirjastolla ("Stadtbücherei Augsburg") on neljä toimipistettä:Augsburgin yliopistolla on myös huomattava kirjasto. Kaupungissa toimii niin ikään digitaalinen kirjasto, "Bibliotheca Augustana", joka tarjoaa maailmankirjallisuutta useilla kielillä.


title: Jalava (kirjankustantamo)

text: Kustannusosakeyhtiö Jalava on vuonna 1982 perustettu kustannusyhtiö, joka on nykyisin Art House -kustantamon aputoiminimi Kustannus Jalava. Jalava aloitti sarjakuvilla ja on sittemmin laajentanut toiminta-alaansa kauhu- ja tieteiskirjallisuuteen sekä vuodesta 1989 yhä vahvemmin fantasiakirjallisuuteen (mm. Dragonlance-kirjat). Kustannus Jalavan kustannusjohtajana toimi sen perustaja Markku Jalava eläkkeellejäämiseensä, 1.11.2012, saakka. Nyt Jalavan vetäjänä toimii Urpu Strellman, joka toimii myös Art House Oy:n kustannuspäällikkönä. Kustantamo on julkaissut vuoden 2014 loppuun mennessä noin 600 nimikettä.


title: Manx (kissa)

text: Manx eli mansaarenkissa on kissarotu, jonka tuntomerkki on häntä, tai pikemminkin sen puuttuminen. Manx on lihaksikas ja jäntevä, yleisilme on pyöreä. Takajalat ovat vahvat ja korkeat, vartalo on lyhyehkö ja tanakka, takamus pyöreä.


title: Manx (kissa)

text: Manx on kotoisin nimensä mukaan Mansaarelta. Manxilla on sisarrotu, pitkäkarvainen manx eli cymric. Molemmat ovat samaa vanhaa rotua, vain turkin mitta on eri.


title: Manx (kissa)

text: Manxeja syntyy neljällä eri hännän mitalla, täysin hännättömästä aina pitkähäntäiseen asti (MAN 51–54). Näistä näyttelyyn hyväksytään vain hännättömät (MAN 51/52) ja stumpy eli töpöhäntäinen (MAN 53). Jalostuskäyttöön ovat kuitenkin hyväksyttyjä kaikki neljä hännänmittaa. Turkki voi olla minkä värinen tahansa, mutta sen on oltava lyhyt ja kaksinkertainen. Luonteeltaan manxit ovat ystävällisiä, seurallisia ja leikkisiä, joskus jopa uteliaita. Sopeutuvaisen luonteensa takia ne sopivat hyvin lapsiperheisiin tai talouksiin, joissa on muita eläimiä.


title: Manx (kissa)

text:
Manx on lihaksikas ja jäntevä kissa. Hännän puuttuminen ei mitenkään haittaa kissan liikkumista. Se hyppää kevyesti lattiatasolta katonrajaan. Se on myös erittäin nopea. Joskus hännän puuttuminen voi kuitenkin aiheuttaa myös ongelmia. Onneksi ongelmat ovat harvinaisia ja havaitaan nopeasti jo aikaisessa vaiheessa. Rekisteröidyn manxin hankkiminen vastuulliselta kasvattajalta on tae kissan terveydestä. Manx on perusterve kissa, joka elää vanhaksi säilyttäen leikkisyytensä vanhempanakin.
Manxeilla on käynnissä parhaillaan kansainvälinen terveystutkimus Kitten Health Project (Dr. Susan Little, DVM) , jonka tarkoituksena on manx-pentueiden terveyden kartoitus. Samaa tutkimusta on jo tehty muillakin roduilla. Lisäksi tehdään DNA-tutkimusta (Dr. Leslie Lyons), jolla yritetään löytää manxien hännättömyyden aiheuttava geeni ja sen mutaatio.


title: Baldassare Galuppi

text: Baldassare Galuppi (18. lokakuuta 1706 – 3. tammikuuta 1785) oli venetsialainen säveltäjä, joka tunnetaan erityisesti opera buffa -oopperoistaan. Galuppi syntyi Buranon saarella ja häntä kutsuttiin nimellä "Il Buranello". Galuppi toimi jonkin aikaa Pietarin hovikapellin kuoronjohtajana ja Dmitri Bortnjanskin opettajana. Hän sävelsi myös paljon kosketinsoittimille, erityisesti cembalolle. Tyyliltään cembalomusiikki on galanttia, mutta erityisesti myöhemmissä teoksissa on viitteitä klassismin vaikutteista. Suuri osa näistä on sonaatteja, joita ei toistaiseksi ole vielä luetteloitu kunnolla.


title: Hertseg-Bosnia

text: Hertseg-Bosnia () oli Bosnia-Hertsegovinan kroaattien itsehallintoalue Bosnian sodassa.


title: Hertseg-Bosnia

text: Kroatian itsenäistyminen ja sitä seurannut Kroatian sota vuonna 1991 saivat Bosnian alueen äärikansalliset kroaatit perustamaan vuoden lopussa Bosnian valtiosta erillisen Hertseg-Bosnian kroaattialueen, jonka pääkaupungiksi valittiin Mostar. Hertseg-Bosnian itsehallintoalue perustettiin Mate Bobanin hallinnon alaisuudessa kesällä 1992, josta seurasivat kroaattien ja muslimien väliset aluekiistat Bosnian alueella. Kiistat liittyivät luultavimmin Kroatian presidentti Franjo Tuđmanin Suur-Kroatian politiikkaan, joka pyrki Kroatian aluelaajennuksiin sekä Bosnia-Hertsegovinan jakamiseen yhdessä serbien kanssa.


title: Hertseg-Bosnia

text: Talvella 1992 Boban oli siirtynyt Hertsegovinan kroaattien johtoon, minkä seurauksena bosniakit alkoivat poistua huhtikuussa Bosnian sodan aikana muodostetusta Bosnian kroaattiarmeijasta.


title: Hertseg-Bosnia

text: Alueesta käytettiin nimityksiä HZ-HB (Hertseg-Bosnian kroaattiyhteisö) ja HR-HB (Hertseg-Bosnian kroaattitasavalta). Hertseg-Bosnian perustaminen johti muun muassa siihen, että kroaatit alkoivat takavarikoida bosniakeille saapuvia aseita tarkastuspisteissään. Tarkastus saattoi usein takavarikoida itselleen suuren osan läpikulkevasta aselastista. Tämä johti kroaattien ja bosniakkien välisiin vihamielisyyksiin. Poliittiset jännitteet pysyivät vielä syksyllä 1992 pimennossa kansainväliseltä yhteisöltä.


title: Hertseg-Bosnia

text: Kroaattien ja bosniakkien välinen viha johti avoimeen taisteluun tammikuussa 1993 ja laajaan sotaan saman vuoden huhtikuussa. Yhdysvallat painosti Bobania siirtymään pois vallasta, mikä tapahtui vasta seuraavana vuonna. Taistelut Hertseg-Bosnian kroaattien ja bosniakkien välillä päättyivät tulitaukoon maaliskuussa 1994 allekirjoitetun Washingtonin sopimuksen myötä. Muut valtiot Kroatiaa lukuun ottamatta eivät tunnustaneet Hertseg-Bosnian aluetta itsenäiseksi, minkä seurauksena valtio lakkasi olemasta vuonna 1994 (Kroatian tuki poistui viimeistään vuonna 1996).


title: The Normal

text: The Normal oli Silicon Teensin ohella toinen brittiläisen musiikkivaikuttaja Daniel Miller musiikkiprojekteista.


title: The Normal

text: Punk-asenteen ja 70-luvun lopun kokeellisten elektronisen musiikin yhtyeiden inspiroimana Miller päätti kokeilla siipiään muusikkona. Tuloksena oli vuonna 1978 The Normal, joka levytti ainoastaan yhden singlen, "T.V.O.D. / Warm Leatherette".


title: The Normal

text: "Warm Leatheretten" sanoitus oli J.G. Ballardin romaanin "Crash" inspiroima, ja siinä pohditaan Millerin omien sanojen mukaan "auto-onnettomuuden luomia eroottisia mahdollisuuksia".


title: The Normal

text: Minimalistinen kappale on äänitetty Millerin kotona käyttäen neliraitanauhuria, ainoana instrumenttina toimi analoginen Korg 700S -syntetisaattori.


title: The Normal

text: Myöhemmin kappaleesta ovat tehneet oman versionsa mm. Grace Jones, Chicks On Speed ja Trent Reznor yhdessä Bauhaus-yhtyeen laulusolistin Peter Murphyn kanssa.


title: The Normal

text: The Normalin muodossa Miller näytti esimerkkiä miten punk-asenteella ja modernilla teknologialla varustautunut luomishaluinen yksilö voi tehdä kulttuurisesti merkityksellisiä tekoja - mahdollisesta musiikillisten kykyjen rajoittuneisuudesta huolimatta.


title: The Normal

text: The Normalin musiikkia julkaistakseen Miller perusti Mute Records -yhtiön, joka puolestaan tarjosi mahdollisuuden kokonaiselle 70-luvun lopun asennemurroksen läpikäyneelle sukupolvelle kanavan julkaista valtavirrasta poikkeavaa, uudenlaista musiikkia.


title: Inuyasha

text: Inuyasha () on Rumiko Takahashin luoma manga- ja animesarja. Sarja kertoo nykyajan Japanissa asuvan 15-vuotiaan Kagomen ja puolidemoni Inuyashan seikkailusta Sengoku-kauden Japanissa. Animessa on 167 jaksoa ja ensimmäinen jakso esitettiin Japanin Nippon TV:ssä 16. lokakuuta 2000. Sarjan viimeinen jakso esitettiin 3. syyskuuta 2004, jolloin sarja jäi kesken. Sarja kuitenkin vietiin loppuun 26 jakson mittaisella Inuyasha: The Final Act -jatkosarjalla, joka käsitti tapahtumat mangan loppuun saakka. Inuyashasta on lisäksi tehty neljä itsenäistä elokuvaa. Inuyasha -mangapokkareita on yhteensä 56 kappaletta, jotka kaikki ovat ilmestyneet suomeksi.


title: Inuyasha

text: Kagome Higurashi on 15-vuotias japanilainen tyttö, joka joutuu perheensä (ukki, äiti ja pikkuveli) vanhan kaivon kautta ajassa taaksepäin sisällissotien aikakaudelle (Sengoku). Hänet vetää kaivoon tuhatjalkaista muistuttava yōkai, joka havittelee Kagomen vartalon sisällä ollutta "Shikon no tama" -kuulaa (suomalaisittain Shikon-kuula). Pästy"n kaivosta ulos hän huomaa olevansa ihan oudossa paikassa, joka ei missään nimessä ollut hänen aikakautensa Japani. Hän löytää hanyō (puoliyōkai, eli puolidemoni) Inuyashan nukkumasta loitsun alaisena puuhun kiinnittyneenä. Kagome löytää kylän, jossa hän tapaa Kaede-nimisen papittaren. Tämä sanoo Kagomen muistuttavan hänen edesmennyttä Kikyo-sisartaan. Pian tuhatjalkaisyokai hyökkää kylään, ja Kagome yrittää ajaa sen kauemmas kylästä - Inuyashan metsään päin. Kagome herättää Inuyashan vetämällä tämän rinnassa olleen nuolen irti. Inuyasha tappaa Kagomen perässä olleen yōkain helposti, jonka jälkeen vaatii Shikon no Tamaa itselleen voidakseen muuttua oikeaksi yōkaiksi ("demoni"; hyvä tai paha tai jotain siltä väliltä, joten käännös ei ole aivan osuva). Inuyashan isä oli mahtava koira-yōkai ja äiti tavallinen ihminen.


title: Inuyasha

text: Inuyasha yrittää hyökätä Kagomen kimppuun, mutta kylän "miko" Kaede rientää hätiin Kotodama-loitsuhelminauhan ja loitsun avulla. Hän heittää helmet Inuyashan kaulaan ja käskee Kagomen huutaa jonkinlaisen loitsusanan, jotta Inuyasha saataisiin aisoihin. Kagomen suusta pääsee sana ""osuwari"" (suom. istu) ja Inuyasha putoaa rajusti maahan helmien vaikutuksesta. Tällä tavalla Kagome saa pidettyä Inuyashan kurissa. Loitsu ei jää myöhemminkään tarpeettomaksi, sillä Inuyasha on luonteeltaan hyvin äkkipikainen ja väkivaltainen. Kagome joutuu silloin tällöin "istuttamaan" Inuyashaa palatessaan omaan aikaansa, kun tämä yrittää estää häntä.


title: Inuyasha

text: Ei kestä kauankaan, kun Shikon no taman varastaa eräs toinen yōkai, kolmisilmäinen korppi. Kagome ampuu varasta nuolella ja surmaa sen, mutta samalla myös tämän nielaisema Shikon no tama hajoaa sadoiksi sirpaleiksi. Kagomen ja Inuyashan tehtäväksi lankeaa palasten etsiminen. Matka on mutkikas, sillä Kagomen pitää myös käydä kotona nyky-Japanissa ja opiskella koulun pääsykokeisiin. Shikon no taman paloja havittelevat voimistumisen toivossa myös monenlaiset yōkait ja hanyōt, erityisesti pahansuopa Naraku.


title: Inuyasha

text: Inuyasha auttaa Kagomea alussa vastahakoisesti, mutta sarjan edetessä heidän suhteensa kehittyy, ystävyydestä rakkauteen. Inuyasha ei unohdakaan Kikyōta, joka 50 vuotta aiemmin ampui Inuyashan puuhun Narakun aiheuttaman väärinkäsityksen takia. Kikyō manataan myöhemmin takaisin kuolleista, mikä mutkistaa asioita entisestään.


title: Inuyasha

text: Kagomen ja Inuyashan mukaan liittyvät sarjan edetessä buddhalaismunkki Miroku, nuori kettu-yōkai Shippō, demonintuhoaja Sango sekä hänen kissayōkainsa ("nekomata") Kirara. Sarjassa vierailee monia vihollisia, mutta yhdessä he selviytyvät kaikesta.


title: Inuyasha

text:
Kagome on mustasukkainen Kikyolle, koska hän on Inuyashalle hyvin tärkeä. Sarjassa näytetään kun Inuyasha ja Kikyo suutelee, mutta Inuyasha ei huomaakkaan, että Kagome näkee kaiken, koska oli sidottuna puussa ja ei pitänyt näkemästään. Inuyasha on puolestaan mustasukkainen susi-yōkai Koogalle, joka on päättänyt Kagomesta tulevan hänen vaimonsa siepattuaan tämän kerran.
Mangan suomennoksen myötä muun muassa nimien kirjoitusasusta on kiistelty hyvinkin usein. Muilla kielillä Inuyashaa lukeneet ovat ihmetelleet japanin kielen ou (~おう) -kirjainyhdistelmän kirjoitusasua suomennoksessa. VIZ:in käännöksessä esimerkiksi nimet Sesshōmaru, Shippō ja Hōjō kirjoitetaan englannin kielen ääntämisen takia tyyliin "Sesshomaru", "Shippo", "Hojo", kun taas suomennoksessa kanayhdistelmä おう kirjoitetaan oo:na ääntämisen mukaan. Suomennoksen poikkeava kirjoitusasu johtuu suomen kielen ääntämisestä, vaikka japania äännetään lähes samoin kuin suomeakin. Nimi Sesshōmaru äännetään "suomalaisittain" sesšoomaru, Inuyasha → inujaša, Kikyō → kikjoo ja niin edelleen. Japanin kielen Hepburn-romajisointi on suomalaiselle hieman vääränlainen.


title: Inuyasha

text: Inuyasha (犬夜叉)


title: Inuyasha

text: Inuyasha on hanyō (puoliksi ihminen, puoliksi yōkai). Hän on tarinan alkaessa Kikyōn nuolen lumoamana loputtomassa unessa, mutta Kagome vapauttaa hänet. Inuyasha puhuu röyhkeästi ja käyttäytyy usein ajattelemattomasti ja epäkohteliaasti. Hän on itsepäinen, äkkipikainen ja aggressiivinen, mutta osoittaa silloin tällöin lempeyttä ja hyväntahtoisuutta. Inuyashan ikä vastaa ihmisen 15 vuotta, mutta yōkai-iässä noin 200 vuotta. Inuyashalla on vahvoja tunteita Kagomea kohtaan, mutta hän ei kerro siitä Kagomelle.


title: Inuyasha

text: Inuyasha menettää yōkai-voimansa aina uudenkuun aikaan, jolloin hän muuttuu ihmiseksi. Tällöin hänen hampaansa ja kyntensä menettävät terävyytensä, hänen korvansa muuttuvat ihmisen korviksi, silmänsä tummiksi ja tukkansa mustaksi. Muodonmuutos kumoutuu seuraavan aamun koitteessa.


title: Inuyasha

text: Inuyashan miekka on nimeltään Tessaiga. Se on tehty hänen koira-yōkai-isänsä kulmahampaasta. Sen hyökkäykset ovat "Kaze no kizu" ("Wind Scar", suom. "Tuulen haava"), "Bakuryūha" ("Backlash Wave", suom. "Takaa iskevä aalto") ja Kongoosooha ("Lentävät timanttikeihäät"). Inuyashan hyökkäykset ilman Tessaigaa ovat "Sankon tessō" ( suom. "Sielunkin hajalle repivät rautakynnet") ja "Hijin kessō" (suom. "Lentävät verikynsiterät").


title: Inuyasha

text: "Inu" (犬) on japania ja tarkoittaa koiraa. "Yasha" (夜叉) tarkoittaa demonia tai hirviötä.


title: Inuyasha

text: Inuyashan äiti oli ihminen nimeltä Izayoi ja isä yōkai, jonka nimeä ei ole paljastettu. Häntä kutsutaan sarjassa yleisimmin ""Inu no taishō"ksi" ("koirien suurkenraali").


title: Inuyasha

text: Mangan lopussa Inuyasha tunnustaa vahvat tunteensa Kagomea kohtaan, ja Kagome jää asumaan Inuyashan kanssa Sengoku-kaudelle.


title: Inuyasha

text: Kagome Higurashi (日暮かごめ "Higurashi Kagome")


title: Inuyasha

text: Nykyajan Japanissa asuva Kagome on tavallinen 15-vuotias tyttö, joka joutuu temppelikotinsa kaivon kautta Sengoku-kauden Japaniin. Kagome on luonteeltaan kiltti ja huolehtivainen, mutta tarpeen tullen myös päättäväinen ja temperamenttinen tyttö, joka osaa ottaa asiat hallintaan. Kagomea pidetään Kikyōn reinkarnaationa ja hän onkin tämän näköinen. Tämän vuoksi Inuyasha inhoaa häntä tarinan alussa: hän esimerkiksi vaatii Kagomea riisumaan pitämänsä Kaeden lainaamat papittaren vaatteet, koska yhdennäköisyys Kikyōhon on häiritsevän suuri. Kikyōn tavoin Kagomen aseena ovat jousi ja nuoli, joita hän oppii vähitellen käyttämään näppärästi. Kagomella on mahdollisuus pysäyttää Inuyasha aina tarpeen tullen huutamalla "Osuwari!" ("Istu!"). Inuyashan kaulassa oleva rukousnauha reagoi sanaan, ja paiskaa tämän maahan. Kun Inuyasha on suututtanut Kagomen, usein tietämättään, Kagome purkaa kiukkuaan "istuttamalla" Inuyashan monta kertaa peräkkäin.


title: Inuyasha

text: Kagome yrittää parhaansa mukaan selviytyä koulusta, mutta lähes jatkuva kulkeminen Sengoku-kaudelle tekee siitä vaikeaa. Lisäksi hän on melko huono matematiikassa. Kagomella on omat koulukaverinsa, jotka tosin saavat monesti ihmetellä kaikkia niitä keksittyjä sairauksia, joiden takia Kagome muka on joutunut olemaan poissa koulusta. Kagomen ystävät ovat varsin kiinnostuneita itsekkäästä, väkivaltaisesta ja kaksinaamaisesta pojasta, jota eivät ole koskaan tavanneet, mutta josta Kagome kertoo heille kaikenlaista.


title: Inuyasha

text: Miroku (弥勒)


title: Inuyasha

text: Miroku on 18-vuotias "hōshi" eli buddhalainen munkki. Miroku esiintyy Inuyashassa ensimmäisen kerran kirjassa 6. Hän on nokkela ja viisaskin, mutta kevytmielinen ja naisiinmenevä. Osaltaan tähän syynä on se, että Mirokulla on kädessään kaikennielevä "Kazaana"-aukko, joka kulkee hänen suvussaan kirouksena. Aukko tulee aikanaan nielemään myös hänet itsensä, ellei hän sitä ennen onnistu tappamaan kirouksen aikoinaan langettanutta Narakua. Kirous on jo tappanut hänen isänsä ja isoisänsä. Jos Miroku ei onnistu tehtävässään, hänellä pitäisi olla lapsi, jottei sukulinja loppuisi. Miroku kuitenkin päättää pitää aukon itsellään suojellakseen Sangoa. Tästä syystä Miroku pyytää Kagomen tavattuaan tätä synnyttämään hänelle lapsen. Myöhemmin tulee ilmi, että Miroku pyytelee samaa miltei kaikilta tapaamiltaan naisilta. Hänellä on myös tapana kosketella epäröimättä naisten (erityisesti Sangon) takamuksia.


title: Inuyasha

text: Miroku pitää kovasti Sangosta ja myöhemmin sarjassa jopa kosii tätä.


title: Inuyasha

text: Sango (珊瑚)


title: Inuyasha

text: Sango on 16-vuotias "Yōkai Taijiya", yōkaiden tuhoaja. Hän tulee kylästä, jonka kaikki asukkaat ovat enemmän tai vähemmän demonintappajia ja jossa "Shikon no Tama" aikanaan sai alkunsa. Hän elää pikkuveljensä Kohakun ja isänsä kanssa, kunnes linnanherran pojan hahmon ottanut Naraku houkuttelee kylän päällikön, Sangon isän, tuomaan parhaat taistelijansa linnaan muka tuhoamaan linnaa vainoavan demonin. Mukana ovat myös Sango ja Kohaku. Naraku saa juonen avulla Kohakun tappamaan tämän ja Sangon isän, joukon muita kyläläisiä, ja haavoittamaan Sangoa. Narakun kontrolloimat linnan sotilaat tappavat Kohakun, ja Naraku manipuloi Sangon vannomaan kostoa Inuyashalle, jonka väittää tällä välin tuhonneen Sangon kotikylän. Myöhemmin Sango kuitenkin liittyy Inuyashan joukkoon. Hänestä tulee myös tärkeä ja uskollinen ystävä Kagomelle.


title: Inuyasha

text: Sango käyttää aseenaan useimmiten suurta luubumerangiaan "Hiraikotsu"a (suom. Takaisin lentävä luu), joskus myös miekkaansa tai myrkkypölyä.


title: Inuyasha

text: Sango pitää Mirokusta vaikkei aina vaikutakaan siltä. Se on kumminkin aika selvästi nähtävissä koska esim. Sango raivostuu jos Miroku lähentelee muita naisia.


title: Inuyasha

text: Sangon nimi tarkoittaa korallia.


title: Inuyasha

text: Shippō (七宝 "Shippō")


title: Inuyasha

text: Shippō on orpo, nuori kitsune- eli kettuyōkai, jonka Kagome ja Inuyasha pelastavat sarjan alussa. Shippō on leikkisä ja nuoresta iästään huolimatta älykäs. Hän ymmärtää joskus tilanteen jopa paremmin kuin asianomaiset itse. Shippō näkee Kagomen eräänlaisena isosiskohahmona. Inuyasha suhtautuu Shippōhon välillä väheksyvästi ja röyhkeästi, ja jopa muksauttaa tätä nyrkillä päähän usein, mutta tätä tapahtuu lähinnä silloin kun he riitelevät. Riidan aiheena on yleensä vähiin käynyt ruoka tai Shippōn kiusalliset kommentit. Muuten Inuyasha ja Shippō ovat hyvät kaverukset.


title: Inuyasha

text: Shippōn tärkein ase on "kitsunebi" ("kettutuli", Antti Valkaman suom. "Virvatuli"). Hän osaa myös muuttaa muotoaan. Yleensä hän muuttuu isoksi vaaleanpunaiseksi ilmapalloksi, jolla on kasvot ja raajoja, mutta hän osaa myös muuttua tarkalleen jonkun muun näköiseksi. Silloin hänet erottaa aidosta vain paikalleen jääneestä pörröisestä ketunhännästä. Shippō on ihmisiässä noin 8-vuotias, mutta yōkai-iässä noin 100-150 vuotta vanha.


title: Inuyasha

text: Shippōn nimi viittaa kiinalaisen perinteen tarunhohtoisiin kahdeksaan aarteeseen.


title: Inuyasha

text: Kirara on Sangon lentävä ja kokoaan muuttava, kissaa muistuttava yōkairatsu. Se auttaa Sangoa usein taisteluissa. Kirara esiintyy tavallisesti pienenä ja somana kissamaisena otuksena, joka ei ole paljon tavallista kissanpentua suurempi. Sillä on kaksi häntää ja kermanvärinen turkki mustin viiruin. Kiraran oikea muoto on suuri ja sapelihampainen yōkai-kissa. Kirara voi kantaa helposti kolmeakin ihmistä selässään.


title: Inuyasha

text: Kirara on "nekomata-yōkai" (kissa-yōkai) ja Sangon pitkäaikainen ystävä. Se on todella uskollinen Sangolle ja tämän ystäville, ja on ollut Sangon perheessä sukupolvien ajan. Kirara on ottanut Shippōn jonkinlaiseksi suojatikseen ja suojelee tätä usein taisteluiden aikana.


title: Inuyasha

text: Kirara on voimakas, nopea ja pelottava vastustaja. Sillä on myös harvinaisen hyvä vastustuskyky myrkkyjä vastaan.


title: Inuyasha

text: Animessa (ei niinkään mangassa) on tehty selväksi, että Kirara oli papitar Midorikon, Shikon no taman luojan ystävä ja kumppani samaan tapaan kuin se on Sangon nyt.


title: Inuyasha

text: Kiraran nimi tarkoittaa 'kiillettä'. Kiraran isossa muodossa sen tassuissa ja hännässä on liekkejä, jotka eivät polta sitä.


title: Inuyasha

text: Myōga on Inuyashan punkki-yōkai apuri, joka vartioi Inuyashan ja Sesshōmarun isän, Inu no taishon hautaa. Myōga on pelkurimainen, joka pakenee aina kun tilanne äityy vaaralliseksi. Se pystyy herättämään tainnutetun tai myrkytetyn ihmisen käärmeen myrkyllä tai verellä, ja imemään myrkyn suoraan pois verenkierrosta.


title: Inuyasha

text:
Sesshōmaru (殺生丸 "Sesshōmaru")
Sesshōmaru on Inuyashan isovelipuoli ja täysverinen koirayōkai. Hänellä on useimmiten mukanaan kappa-apurinsa Jaken ja kaksipäinen, lohikäärmeentapainen demoni nimeltä Ah-Un. Ah-Unin vasemman pään nimi on Ah ja oikean pään Un. Ah sylkee suustaan salamoita; Unilla on kuonokoppa. Sen kanssa matkustaa vakituisesti myös pieni ihmistyttö nimeltä Rin, joka joskus ratsastaa sen selässä. Sesshōmarun sanotaan vihaavan ihmisiä, mutta kuitenkin hän pelastaa pienen ihmistyttö Rinin miekallaan tämän kuoltua susien hyökkäyksessä.


title: Inuyasha

text: Sesshômaru vihaa Inuyashaa, koska tämä on hanyō ja väittää tämän olevan suvun häpeäpilkku. Mangassa Inuyasha ei kuitenkaan voi antaa Sesshōmarun kuolla tämän haavoituttua pahasti.


title: Inuyasha

text: Sesshōmaru on ihmisiässä 19 vuotta, mutta oikeasti reilusti yli 500-vuotias.


title: Inuyasha

text: Jaken (邪見)


title: Inuyasha

text: Jaken on kappa ja Sesshōmarun uskollinen apulainen. Hän ei ole erityisen voimakas, mutta sitäkin uskollisempi ja tunteellisessa suhtautumisessaan Sesshōmaruun usein jopa koominen. Jakenin meluisa käytös ärsyttää usein Sesshōmarua - tämä itse tosin puhuu niin harvoin, ettei tämä ole yllättävää.


title: Inuyasha

text: Animessa Jaken alkaa seurata Sesshōmarua sen jälkeen, kun tämä tappaa tiellään olevan yōkain, joka sattuu tuolla hetkellä johtamaan Jakenin kotiyhteisöä uhkaavaa sotajoukkoa ja on syömäisillään Jakenin. Jaken ei hirveästi pidä Rinistä ja jotkut jopa sanovat että Jaken olisi mustasukkainen Rinille Sesshomarun takia.


title: Inuyasha

text: Rin (りん)


title: Inuyasha

text: Rin on orpo pikkutyttö. Esiintyessään sarjassa ensi kertaa hän asuu pienessä hökkelissä erään kylän laidalla. Rin on ollut puhumaton siitä lähtien, kun näki rosvojen tappavan vanhempansa. Rin on noin 8-10 vuotta vanha.


title: Inuyasha

text: Rin kohtaa Sesshōmarun sattumalta, kun tämä toipuu taisteluhaavoistaan metsässä. Hän yrittää parhaansa mukaan auttaa tätä tuomalla tälle ruokaa ja vettä. Parannuttuaan Sesshōmaru valmistautuu jatkamaan keskeytynyttä matkaansa, mutta haistaa Rinin veren ja kääntyy takaisin. Hän löytää Rinin metsäpolulta kuolleena ja herättää tämän henkiin miekallaan Tenseigalla, väittäen sitten, että vain testasi sen voimia. Rin alkaa toettuaan seurata häntä. Monesti kun Sesshomaru pelastaa Rinin uhkaavalta vaaralta, on tämä Jakenin kanssa valmis melkeinpä kilpaa ylistelemään Sesshõmarua.


title: Inuyasha

text: Tähän asti mykkä Rin alkaa myöhemmin puhua ja osoittautuu varsin puheliaaksi ja iloiseksi lapseksi. Jaken monesti saakin olla hillitsemässä tyttöä, ja sanoo tätä liian touhukkaaksi. Kerran Rin pelastaa Jakenin myrkytyskuolemalta lähtemällä yksin Ah-Un-ratsun kanssa hakemaan vastamyrkkyä vaaroja uhaten, mistä voi päätellä hänen olevan myös rohkea.


title: Inuyasha

text: Kohaku (琥珀)


title: Inuyasha

text: Kohaku on Sangon pikkuveli. Naraku punoo juonen, jossa hän kuolee, mutta myöhemmin tämä herättää hänet henkiin "Shikon no taman" sirpaleella ja tyhjentää hänen muistinsa. Näin Kohaku päätyy Narakun palvelijaksi ja pelinappulaksi.


title: Inuyasha

text: Kohaku tapaa Sangon monta kertaa tämän jälkeen, yleensä taistelussa, ja hänen muistinsa alkaa vähitellen palata. Vaikka Kohaku on saanut muistinsa takaisin, hän ei halua liikkua Sangon ja tämän tovereiden kanssa, koska pelkää Narakun kostoa. Yhdessä Narakun verson Kaguran kanssa Kohaku yrittää keksiä keinon, jolla tuhota Naraku. Naraku ehtii tapattaa Kaguran ennen kuin he saavat suunnitelmansa valmiiksi ja niin Kohaku liittyy Kikyōn seuraan.


title: Inuyasha

text: Kikyōn kuoleman jälkeen Kohaku on itsekin vähällä kuolla Byakuyan käsissä, mutta Sesshōmaru pelastaa hänet. Näin Kohaku liittyy Sesshōmarun, Rinin ja Jakenin seurueeseen.


title: Inuyasha

text: Kikyō


title: Inuyasha

text: Kikyō on miko (pyhäkköneitsyt tai papitar), joka vartioi "Shikon no tamaa" 50 vuotta ennen tarinan alkua. Hän rakasti Inuyashaa, mutta ei voinut olla tämän kanssa, koska oli miko ja Shikon no taman suojelija. Inuyasha oli aikonut varastaa Shikon no taman ja käyttää sitä muuttaakseen itsensä täysiveriseksi yōkaiksi, mutta tavattuaan Kikyōn ja rakastuttuaan tähän hän oli valmis muuttumaan ihmiseksi. Kikyō tarjoutui antamaan Shikon no taman, sillä hän toivoi, että se katoaisi sen jälkeen, kun sitä olisi käytetty Inuyashan muutokseen, ja hän itse voisi tavallisena naisena elää Inuyashan kanssa.


title: Inuyasha

text: Kikyōta tavoitteli omakseen myös tämän hoivaama halvaantunut ryöväri Onigumo, joka tarjosi sielunsa yōkailaumalle vastineeksi toimivasta ruumiista. Näin syntyi Naraku. Naraku punoi heti ensitöikseen juonen, joka sai Inuyashan luulemaan, että Kikyō oli pettänyt hänet ja päinvastoin. Hänen tarkoituksensa oli tahrata Shikon no tama katkeruudella ja vihalla, antaa rakastavaisten tappaa toisensa ja anastaa se sitten itselleen. Suunnitelma meni kuitenkin vikaan, sillä Kikyō ei tappanut Inuyashaa vaan ainoastaan loitsi tämän ikiuneen, ja otti Shikon no taman mukaansa hautaan.


title: Inuyasha

text: Kikyō liittyy tarinaan sen jälkeen, kun oni-velho Urasue herättää hänen sielunsa luista ja maasta koottuun ruumiiseen. Kikyō toimii arvoituksellisella tavalla, eikä juuri koskaan ole selvää, koettaako hän auttaa Inuyashaa vai Narakua. Hän kuitenkin saa kerrotuksi Inuyashalle varastaneensa lähes kokonaiseksi kasatun Shikon-pallon Narakulle vain koska se oli vain osa hänen omaa suunnitelmaansa tuhota Naraku – myöhemmin selviää, että hänen oli tarkoitus antaa Narakun liittää Shikon- kuulan itseensä, ja sitten poistaa heidät molemmat kerralla maailmasta. Kikyō elelee pitkään eri kylissä, joissa hän auttaa sotilaita ja ihmisiä, mutta joutuu aina jatkamaan tietään vihollistensa takia. Hiljalleen hän muiden henkilöiden tavoin alkaa kulkea tietään Narakun tuhoamiseen, ja hän on muun muassa yksi niistä, joiden kädestä Shichinintain jäsenet kaatuvat (hän puhdistaa lopulta tapaamansa Suikotsun pyhällä nuolellaan, mutta ei ehdi tappaa häntä). Kikyō kohtaa ennen Shichinintain heräämistä vanhan ja sairaan ryövärin, joka paljastaa olleensa Onigumon rosvotoveri, ja pyytää Kikyōta ennen kuolemaansa tomittavan hänen hiustupponsa pyhälle Mount Hakureizanille, jonne kaikkien muidenkin keräännyttyä Naraku paljastaa itsensä – kohdatessaan Kikyōn hän paljastaa vanhan ryövärin olleen hänen ansansa, jolla houkutella Kikyō luokseen. Tämän jälkeen Naraku näyttää tappaneen Kikyōn, mutta tämä ilmaantuu jälleen myöhemmin, ensin Narakun käskyläisiä piilotellen ja mystistä "Hijiriä" esittäen, apureinaan nyt myös kaksi tyttöhahmoista shikigamia. Näihin aikoihin Kikyōsta tulee lähes Narakun todellinen päävihollinen.


title: Inuyasha

text: Kikyōn nimi tarkoittaa erästä kiinalaista kellokukkaa, joka symboloi ikuista rakkautta.


title: Inuyasha

text: Naraku


title: Inuyasha

text: Naraku on paha hanyō, joka 50 vuotta sitten sai aikaan väärinkäsityksen Inuyashan ja Kikyōn välillä, jotka siksi kääntyivät toisiaan vastaan. Narakun pääharrastus tuntuukin olevan pahan ja sekasorron levittäminen. Narakulla on paljon apureita, jotka yleensä taistelevat hänen sijastaan. Narakun selässä on hämähäkin muotoinen palovamma, muisto Onigumosta, rikollisesta, josta hän on syntynyt, ja jonka sielua hän yhä kantaa osana itseään. Viimeisimmissä ilmestyneissä mangakappaleissa Naraku tappaa Kikyōn.


title: Inuyasha

text: Narakun nimi tarkoittaa helvettiä


title: Inuyasha

text: Kaede


title: Inuyasha

text:
Kaede on vanha ja viisas miko ja Kikyōn pikkusisko, jolla on oikean silmän päällä musta silmälappu. Kikyōn kuoltua (ensimmäisen kerran) hän oli noin kymmenvuotias ja hänestä tuli kylän suojelija, kuten Kikyō häntä ennen oli. Hän opastaa ja auttaa Kagomea ja Inuyashaa keräämään särkyneen "Shikon no Taman" palasia. Alussa Kaede "taltutti" Inuyashan loitsimalla tämän kaulaan nauhan, jonka avulla Kagome voi käskeä tämän maahan.
Kōga


title: Inuyasha

text:
Kōga on nuori susi yōkaiden johtaja, joka on palavasti rakastunut Kagomeen ja pitää tätä valittuna kumppaninaan. Inuyasha ja Kōga taistelevat jatkuvasti Kagomesta ja silkasta inhosta toisiaan kohtaan, mutta lopulta päätyvät taistelemaan samalla puolella Kagerōmarua ja Juurōmarua vastaan. Animessa Kōgalla on morsian, Ayame, jota Kōga ei kuitenkaan (muka) muista.
Kanna ja Kagura


title: Inuyasha

text: Kanna ja Kagura ovat Narakun ruumiista syntyneitä itsenäisiä olentoja, joita Naraku hallitsee. Kagura käyttää aseenaan yleensä viuhkaansa, jolla hän hallitsee tuulia. Hän voi myös käyttää kuolleita marionetteinaan. Kanna puolestaan käyttää aseenaan peiliä, johon hän voi hallita siihen vangitsemiaan sieluja ja hallita niihin liittyviä ruumiita kuten Kagura hallitsee kuolleita. Kagura on ihastunut Sesshōmaruun ja on iloinen, kun pääsee näkemään tämän vielä kerran ennen kuolemaansa.


title: Inuyasha

text: Naraku loi Kannan "ei mistään" ja Kaguran tuulesta.


title: Inuyasha

text: Hojo


title: Inuyasha

text: Hojo on nykyajassa asuva lukiolaispoika joka pitää Kagomesta. Hojo antaa Kagomelle erilaisia lahjoja yleensä sellaisia joiden pitäisi auttaa kaiken maailman sairauksiin, koska ottaa Kagomen ukin tarinat tosissaan. Hojo on myös pyytänyt Kagomea pari kertaa treffeille mutta yhden kerran Kagome unohti ja toisella kerralla hän lähti kesken kaiken pois koska oli huolissaan Inuyashasta.


title: Emma Watson

text: Emma Charlotte Duerre Watson (s. 15. huhtikuuta 1990 Pariisi, Ranska) on englantilainen näyttelijä, malli ja aktivisti. Hän tuli tunnetuksi roolistaan Hermione Grangerina "Harry Potter" -elokuvasarjassa. Hän näytteli kahdeksassa "Harry Potter" -elokuvassa Daniel Radcliffen ja Rupert Grintin kanssa. Watson ansaitsi roolistaan maailmanlaajuista mainetta, palkintoja ja yli kymmenen miljoonaa puntaa. "Potterin" lisäksi Watson esiintyi televisioelokuvassa "Balettitossut" (2007) ja antoi äänensä animaatioelokuvaa "Desperon tarua" (2008) varten. Sen jälkeen hän näytteli huomattavissa rooleissa elokuvissa "Elämäni seinäruusuna" (2012) ja "The Bling Ring" (2013), esiintyi ”liioiteltuna” itsenään komediassa "This Is the End" (2013) ja näytteli Nooan adoptoitua tytärtä elokuvassa "Noah" (2014). Vuosien 2011 ja 2014 välillä hän opiskeli näyttelemisen ohella Brownin ja Oxfordin yliopistoissa valmistuen Brownista toukokuussa 2014 pääaineenaan englantilainen kirjallisuus. Vuonna 2017 Watson näytteli Belleä Disneyn musikaalielokuvassa "Beauty and the Beast – Kaunotar ja hirviö".


title: Emma Watson

text: Watson on työskennellyt mallina Burberrylle ja Lancômelle. Hän auttoi luomaan vaatelinjan People Treelle työskennellessään muotikonsulttina. Hänet palkittiin Bafta-palkinnolla kategoriassa ”British Artist of the Year” vuonna 2014. Samana vuonna hänet valittiin YK:n tasa-arvo järjestön UN Womenin hyvän tahdon lähettilääksi ja hän auttoi luomaan HeForShe-kampanjan sukupuolten tasa-arvon puolesta. Watson valittiin "Timen" sadan vaikutusvaltaisimman henkilön listalle vuonna 2015.


title: Emma Watson

text: Emma Watson syntyi Pariisissa, Ranskassa vuonna 1990. Hänen vanhempansa Chris Watson ja Jacqueline Luesby ovat molemmat englantilaisia asianajajia. Vuonna 1993 perheeseen syntyi pikkuveli Alex. Vanhemmat erosivat Watsonin ollessa viisivuotias ja hän muutti äitinsä ja Alexin kanssa Oxfordshireen, Englantiin. Watsonilla on useita sisaruspuolia: hänen isällään on uudesta avioliitosta kolme lasta, ja äitinsä uuden puolison kautta Watsonilla on kaksi velipuolta.


title: Emma Watson

text: Watson osaa puhua ranskaa, joskaan ei niin hyvin kuin ennen.


title: Emma Watson

text: Englannissa Watson opiskeli Stagecoach Theatre Arts -teatterikoulussa laulamista, näyttelemistä ja tanssimista sekä esiintyi koulunäytelmissä. Hän kävi myös maineikasta Dragon School -koulua vuoteen 2003 asti. Sen jälkeen Watson opiskeli Headingtonin tyttökoulussa. Vuonna 2006 hän suoritti toisen asteen GCSE-kokeet kymmenessä aineessa. Hän sai kahdeksasta aineesta korkeimman arvosanan ja kahdesta toiseksi korkeimman.


title: Emma Watson

text: Näyttelijävalinnat J. K. Rowlingin romaaniin perustuvaan "Harry Potter ja viisasten kivi -"elokuvaan alkoivat vuonna 1999. Roolittajat löysivät Watsonin hänen teatteriopettajansa kautta ja kutsuivat hänet koe-esiintymiseen. Watsonille annettiin rooli kahdeksan koe-esiintymisen jälkeen. Rowling kannatti Watsonia Hermionen rooliin jo tämän ensimmäisestä koe-esiintymisestä lähtien.


title: Emma Watson

text: "Harry Potter ja viisasten kivi" sai ensi-iltansa vuonna 2001. Elokuva rikkoi tuottoennätyksiä ja oli vuoden 2001 tuottoisin elokuva. Kriitikot kehuivat kolmen päätähden suoritusta ja monet heistä kiinnittivät erityishuomiota Watsoniin. Watson oli ehdolla viiden eri palkinnon saajaksi ja voitti Young Artist -palkinnon parhaasta naispääosasta. Seuraavana vuonna Watson näytteli toisessa "Potter"-elokuvassa "Harry Potter ja salaisuuksien kammio" ja sai roolistaan Otto-palkinnon.


title: Emma Watson

text: Seuraava "Potter"-elokuva "Harry Potter ja Azkabanin vanki" sai ensi-iltansa vuonna 2004. Watson piti siitä, että ohjaaja Alfonso Cuarón teki Hermionesta itsevarmemman. Watson kommentoi roolinsa olevan ”karismaattinen” ja ”fantastinen näyteltävä”. Vaikka kolmas elokuva on sarjan vähiten tuottanein, Watson ansaitsi roolistaan kaksi Otto-palkintoa ja parhaan lapsinäyttelijän palkinnon "Total Filmiltä".


title: Emma Watson

text: Vuonna 2005, Watson näytteli neljännessä "Potter" -elokuvassa "Harry Potter ja liekehtivä pikari". Elokuva tuotti avausviikonloppunaan Yhdysvalloissa yli sata miljoonaa dollaria, mikä rikkoi edellisen elokuvan ennätyksen. Kriitikot kehuivat Watsonin kypsyyttä elokuvassa. Watson sai jälleen Otto-palkinnon ja oli ehdolla kolmeen muuhun palkintoon roolistaan. Samana vuonna Watsonista tuli nuorin "Teen Voguen" kannessa esiintynyt henkilö.


title: Emma Watson

text: Sarjan viides elokuva "Harry Potter ja Feeniksin kilta" ilmestyi vuonna 2007. Elokuva oli taloudellisesti suuri menestys, sillä se tuotti avausviikonloppunaan maailmanlaajuisesti 332,7 miljoonaa dollaria. Summa on yli sata miljoonaa dollaria enemmän kuin "Liekehtivän pikarin" tuotto. Watson voitti ensimmäisen National Movie -palkinnon parhaasta naispääosasta. Watson, Radcliffe ja Grint jättivät 9. heinäkuuta 2007 käden- ja jalanjälkensä betonilaattaan Grauman’s Chinese Theatren eteen Hollywoodissa.


title: Emma Watson

text: Heinäkuuhun 2007 mennessä Watsonin kerrottiin ansainneen yli kymmenen miljoonaa puntaa työstään "Potter"-elokuvissa. Hän sanoikin, ettei hänen tarvitsisi työskennellä enää koskaan rahan takia. Maaliskuussa 2009 Watson sijoittui kuudenneksi "Forbesin" listalla kaikkein arvokkaimmista nuorista tähdistä, ja vuonna 2010 Watson nimettiin Hollywoodin eniten ansainneeksi naisnäyttelijäksi hänen ansaittuaan noin 19 miljoonaa puntaa vuonna 2009.


title: Emma Watson

text: Elokuvasarjan tulevaisuus oli vaakalaudalla viimeisten elokuvien kohdalla, kun kaikki kolme päänäyttelijää vaikuttivat olevansa haluttomia jatkamaan sopimuksiaan. Radcliffe kuitenkin kirjoitti sopimuksen 2. maaliskuuta 2007. Watson oli paljon vastahakoisempi, sillä hänestä päätös oli merkittävä, koska sopimuksen tekeminen merkitsisi neljän vuoden sitoutumista. Myöhemmin Watson totesi, ettei voisi mitenkään päästää irti Hermionen roolista ja allekirjoitti sopimuksen 23. maaliskuuta 2007. Sopimuksen myötä Watsonin palkka kaksinkertaistettiin kahteen miljoonaan elokuvaa kohden.


title: Emma Watson

text: "Harry Potter ja puoliverinen prinssi" sai ensi-iltansa 17. heinäkuuta 2009. Elokuvan päänäyttelijöiden aikuistuttua kriitikot arvostelivat heitä eri tavalla kuin lapsina. "The Washington Post" sanoi Watsonin antaneen ”tähän asti ihastuttavimmansa esityksensä”.


title: Emma Watson

text: Elokuvasarjan viimeisen elokuvan "Harry Potter ja kuoleman varjelukset" kuvaukset alkoivat 18. helmikuuta 2009. Alkuperäinen romaani oli tehty yhdeksi kokonaiseksi kirjaksi, mutta elokuvat päätettiin jakaa kahtia; "Harry Potter ja kuoleman varjelukset, osa 1" sai ensi-iltansa marraskuussa 2010 ja "osa 2" heinäkuussa 2011.


title: Emma Watson

text: Watsonin ensimmäinen "Pottereiden" ulkopuolella ollut rooli oli vuonna 2007 televisioelokuvassa "Balettitossut", jossa hän näytteli Pauline Fossilia. Elokuvassa esiintyy myös "Harry Potter" -kollega Richard Griffiths. Sen jälkeen Watson toimi ääninäyttelijänä joulukuussa 2008 ilmestyneessä animaatiossa "Desperon taru" () yhdessä Matthew Broderickin ja Tracey Ullmanin kanssa.


title: Emma Watson

text: Vuonna 2010 Watson esiintyi indie rock -yhtyeen One Night Onlyn kappaleen ”Say You Don't Want It” musiikkivideolla tavattuaan yhtyeen laulajan George Craigin Burberryn mainoskampanjassa.


title: Emma Watson

text: Vuonna 2011 ilmestyneessä "My Week with Marilyn" -draamaelokuvassa Watson esitti sivuhenkilö Lucya. Hän vietti kuvauspaikalla vain muutaman päivän, jottei hänen opiskelunsa Brown-yliopistolla keskeytyisi.


title: Emma Watson

text: Helmikuussa 2011 vahvistettiin, että Watson tulisi näyttelemään Samia elokuvassa "Elämäni seinäruusuna", joka perustuu Stephen Chboskyn samannimiseen romaaniin. Elokuvan kuvaukset alkoivat toukokuussa 2011 ja sen ensi-ilta oli syyskuussa 2012. Kesäkuussa 2012 Watsonille tarjottiin roolia elokuvassa "Noah", jonka kuvaukset alkoivat heinäkuussa 2012. "Noahin" ensi-ilta Yhdysvalloissa oli maaliskuussa 2014. Kesäkuussa 2013 ilmestyneessä Sofia Coppolan ohjaamassa elokuvassa "The Bling Ring" Watson näyttelee Nickiä. Juoni perustuu tositapahtumiin. Vaikka elokuva sai jonkin verran myös huonoja arvosteluita, Watsonin roolia kehuttiin. Watson esiintyi myös samana vuonna ilmestyneessä komediaelokuvassa "This Is the End", jossa hän esitti itseään.


title: Emma Watson

text: Vuonna 2014 Watson palkittiin Bafta-palkinnolla kategoriassa ”British Artist of the Year”.


title: Emma Watson

text: Watson aikoo työskennellä "Potter"-tuottajan David Heymanin kanssa elokuvassa "Queen of the Tearling", joka on sovitus Erika Johansenin romaanista. Watson esittää elokuvassa pääosaa sekä toimii vastaavana tuottajana.


title: Emma Watson

text: Vuonna 2017 Watson näytteli Belleä elokuvamusikaalissa "Beauty and the Beast – Kaunotar ja hirviö".


title: Emma Watson

text: Syksyllä 2009 Watson pääsi aloittamaan kirjallisuuden opinnot Brownin yliopistossa Yhdysvalloissa. Hän valitsi yhdysvaltalaisen yliopiston, koska siellä voi opiskella monta ainetta kerralla, kun brittiläinen järjestelmä mahdollistaa vain yhden aineen opiskelun. 23. huhtikuuta 2011 Watson ilmoitti lähteneensä Brownista valmistautuakseen viimeisen "Potter"-elokuvan ensi-iltaan. Watson jatkoi opintojaan Oxfordin yliopistossa. Hänen oli määrä jatkaa Brownissa, mutta hän lykkäsi opintojaan osallistuakseen elokuvaprojekteihin. Watson valmistui Brownin yliopistosta toukokuussa 2014.


title: Emma Watson

text: Watson on työskennellyt mallina Burberrylle ja Lancômelle. Hän auttoi luomaan vaatelinjan People Treelle työskennellessään muotikonsulttina. Sisaruksista Alex Watson esiintyi mallina Emman kanssa Burberrylle vuonna 2010. Isän identtiset kaksoset Nina ja Lucy puolestaan näyttelivät Watsonin kanssa elokuvassa "Ballet Shoes".


title: Emma Watson

text: Vuonna 2014 Watson valittiin YK:n tasa-arvojärjestö UN Womenin hyvän tahdon lähettilääksi ja hän auttoi luomaan HeForShe-kampanjan sukupuolten tasa-arvon puolesta.


title: Emma Watson

text: Toukokuussa 2016 Panaman papereista selvisi, että Watson on Neitsytsaarilla sijaitsevan offshore-yhtiön edunsaaja. Watsonin tiedottaja antoi lausunnon, jossa kerrottiin että yhtiö perustettiin ”suojaamaan hänen [Watsonin] nimettömyyttään ja turvallisuuttaan”, ja jossa kiellettiin olevan kysymys veronkierrosta.


title: 203/45 C

text: 203/45 C (203 millimetrin 45 kaliiperin merikanuuna mallia Canet) on suomalainen nimi kaliiperiltaan 203 millimetrin tykille, jonka valmistaja oli Obuhovin terästehdas. Putken pituus oli 45 kaliiperia. Tykkiä valmistettiin 1890-luvulta vuoteen 1916. Tykki suunniteltiin laivatykiksi, mutta päätyi Suomessa rannikkotykiksi.


title: 203/45 C

text: 203/45 C:n kaliiperi oli 203,2 millimetriä. Putken pituus oli 9 135 millimetriä. Rannikkotykin kantama oli 25 kilometriä korkeimmalla 40 asteen korotuksella. Laivatykin kantama oli noin 16 kilometriä korkeimmalla 18 asteen korotuksella.


title: 203/45 C

text: 203/45 C suunniteltiin 1892 venäläisten panssariristeilijöiden aseeksi. Kun Pietari Suuren merilinnoitusta varustettiin, sijoitettiin tykkejä vuonna 1914 tilapäiseksi aseeksi Mäkiluotoon ja Naissaareen ennen kuin ne voitiin korvata tehokkaammalla 203/50 V:hen perustuvalla tykillä. Tykkejä käytettiin Lokakuun vallankumouksen aikana myös rautatietykkeinä. Puna-armeija luopui tykeistä 1930-luvulla.


title: 203/45 C

text: Vallankumouksen jäljiltä Suomessa oli kolme ehjää 203/45 C -tykkiä. Kaksi sijoitettiin 1930-luvulle mennessä Pukkioon ja yksi Mäkiluotoon. Pukkio kävi niin paljon taisteluammuntoja talvisodassa, että tykkien putket kuluivat loppuun. Mäkiluodon tykki evakuoitiin jatkosodan jälkeen asevarikolle. Tykki sijoitettiin Miessaareen 1963. Se hylättiin 1982 ja tykki kuuluu nykyään yksityiseen kokoelmaan.


title: Chakra

text: Chakrat tai tsakrat (sanskritin sanasta "", चक्रं, 'pyörä') ovat pyörän kaltaisia pyörteitä, jotka perinteisen intialaisen lääkinnän mukaan sijaitsevat ihmisen eetterikehon pinnalla.


title: Chakra

text: Chakrojen on sanottu olevan eräänlaisia voimakeskuksia, energiaspiraaleja jotka tunkeutuvat kehon hienojakoisempiin kerroksiin viuhkan muodossa. Niitä on pidetty energian vastaanottamisen ja muuntamisen keskuspisteinä. Chakroja kuvaillaan tyypillisesti joko kukan tai pyörän kaltaisiksi. Ensimmäisessä terälehdet näkyvät ympyrän kehän ulkoreunalla. Jälkimmäisessä puolat jakavat ympyrän osiin, jotka saavat sen muistuttamaan ratasta. Jokainen chakra sisältää erilaisen määrän terälehtiä tai puolia. Chakrojen määrä vaihtelee riippuen systeemistä; lännessä tunnetuin on seitsemän chakraa käsittävä systeemi.


title: Chakra

text: Vanhimmat tunnetut kirjalliset maininnat chakroista on löydetty nuoremmista upanishadeista, esimerkiksi "Jooga Upanishadista" (n. 600 eaa.), mutta niiden arvellaan kulkeneen sitä ennen suullisena perimätietona.


title: Chakra

text:
Vaikka on olemassa useita erilaisia kuvauksia siitä mitä chakrat tarkkaan ottaen ovat, seuraavat ominaisuudet ovat yhteisiä kaikille systeemeille:Paramhans Swami Maheshwarananda kuvailee chakraa seuraavasti:
Se tuottaa ja varastoi energiaa voimalaitoksen tapaan, yhdessä näissä kohdissa voimakkaammin sisään vedetyn kosmoksen energian kanssa. Päänadit, ida, pingala ja sushumna, sympaattinen-, parasympaattinen- ja keskushermosto kulkevat pitkin selkärankaa kaartuvalla reitillä, sekä toistensa poikki useita kertoja. Leikkauskohdissa ne muodostavat voimakkaita energiakeskuksia jotka tunnetaan chakroina. Ihmiskehossa on kolmenlaisia energiakeskuksia: Alemmat tai eläinchakrat sijaitsevat varpaiden ja lantion välisellä alueella, ja ilmentävät kehittymistämme eläinkunnasta. Ihmischakrat sijoittuvat selkärangan alueelle. Lopuksi, korkeammat tai jumalaiset chakrat löytyvät selkärangan yläosan ja päälaen väliltä.
Anodea Judith (1996: s. 5) tarjoaa chakroista modernin tulkinnan:


title: Chakra

text:
Chakran uskotaan olevan toiminnan keskus, joka vastaanottaa, mukauttaa ja ilmaisee elämän energiaa. Sana "chakra" on käännettynä kirjaimellisesti "pyörä" tai "kiekko", ja viittaa pyörivään bioenergeettisen aktiivisuuden kehään, joka säteilee suuresta, selkärangasta haarautuvasta hermosolmusta. Yleensä näistä pyöristä on kuvattu kuusi, pinottuna energiapilariin joka ulottuu selkärangan tyvestä otsan keskikohtaan, seitsemännen sijaitessa fyysisen maailman tuolla puolen.
Nämä kuusi päächakraa vastaavat tietoisuuden perustiloja...
Susan Shumsky (2003, s. 24) tarjoaa samankaltaisen idean:
Jokaisen chakran selkärangassasi uskotaan vaikuttavan tai jopa valvovan sen alueelle sijoittuvia kehon toimintoja. Koska ruumiinavaus ei paljasta chakroja, useimmat ihmiset ajattelevat niiden olevan vilkkaan mielikuvituksen haihatuksia. Kuitenkin niiden olemassaolo on hyvin dokumentoitu kaukoidän traditioissa...
Chakrojen siis ajatellaan olevan selkärangan ja hermojärjestelmän suurten haarautumien mukaisesti sijoittuneita energiakeskuksia, jotka alkavat selkärangan tyvestä ja päättyvät kallon laelle. Niiden läpi kulkee kolme suurta energiakanavaa: sushumna, ida ja pingala. Chakrojen on ehdotettu olevan biofyysisen energian pisteitä tai aukkoliitoksia, tai pranaa. Shumskyn mukaan "prana on hienomman kehosi, energiakenttäsi ja koko chakrasysteemisi perusosa, avain elämään ja universumin energian lähde."


title: Chakra

text:
Seitsemän päächakraa sekä niihin liitetyt värit, symbolit, elementit, jumalat ja mantrat:
Näiden lisäksi on mainittu myös lukuisia muita chakroja. B. K. S. Iyengarin mukaan navan ja sydämen välillä sijaitsevat Manas (mieli) ja Surya (aurinko) chakrat, ja päälaella sijaitseva chakra on nimeltään Lalata. Tiibetin tantrisessa perinteessä kurkun ja sydämen välillä sijaitsee Tulipyörä, otsassa Tuulipyörä, ja navan alapuolella Swadhisthana ja Muladhara chakrojen sijaan kolme chakraa: Salaisen paikan pyörä neljä sormea navan alapuolella, Jalokivipyörä sukuelinten kohdalla ja sukuelinten kärjessä viimeinen chakra, johon keskuskanava päättyy. Muissa traditioissa, esimerkiksi Bihar school of Yogassa, mainitaan pään takana sijaitseva Binduchakra johon jumalallinen nektari eli Amrit on varastoitu, sekä sijoitetaan Lalatachakra suun yläosaan ja Hritchakra sydämen alapuolelle.
Useissa traditioissa päähän sijoitetaan useita korkeampia chakroja jotka alimmasta ylimpään ovat: Golata, Talu/Talana/Lalana, Ajna, Talata/Lalata, Manas, Soma, Sahasrara (ja Sri sen sisällä).


title: Chakra

text: Chakrojen opiskelu on osa monia filosofisia ja henkisiä traditioita. Idän traditioissa teoria chakroista on keskeinen osa hindulaista ja buddhalaista tantraa, ja ne ovat keskeisessä roolissa syviin tajunnantiloihin pääsemisessä. Jooga, pranayama, akupunktio, shiatsu, taiji ja qigong keskittyvät tasapainottamaan energeettisiä "nadeja" tai energiameridiaaneja, jotka ovat chakrasysteemin olennainen osa.


title: Chakra

text: Lännessä chakroja käytetään hyödyksi esimerkiksi aromaterapiassa, mantroissa, reikissä, käsillä parantamisessa, bach-kukkaterapiassa, radioniikassa, musiikkiterapiassa, väriterapiassa, kivihoidoissa ja neurolingvistisessä ohjelmoinnissa.


title: Chakra

text:
Hindulaisuudessa chakrat liittyvät monimutkaisempaan esoteeriseen anatomiaan. Chakrat mainitaan useimmin agama- ja tantrateksteissä, jotka ovat laaja pyhien tekstien kokoelma. Chakroja on kuvattu tantrisissa "Sat-Cakra-Nirupana-" ja "Padaka-Pancaka" -teksteissä, joissa niitä kuvataan Brahmanin tietoisuuden emanaatioiksi, energiaksi joka asteittain muuttuu konkreettiseksi luoden erilliset chakrojen tasot, ja joka jää viimein lepäämään Muladharachakraan.
Ne ovat siten osa emanaatioteoriaa, kuten esimerkiksi kabbala lännessä, lataif-e-sitta sufilaisuudessa sekä uusplatonismi. Luomisessa vapautettu energia, Kundalini, lepää nukkuvana selkärangan tyvessä. Kundalinijoogan ja tantristen menetelmien tarkoituksena on nostaa tämä energia takaisin ylös chakrojen läpi, kunnes saavutetaan yhtyminen jumalaan Sahasrarachakrassa päälaella.
Näistä menetelmistä on useita variaatioita sanskritin kielisissä teksteissä. Varhaisemmissa teksteissä on useita chakrojen ja nadien systeemejä, joissa ne liittyvät eri tavoin toisiinsa. Eri lähteissä luetellaan 5, 6, 7, 8 tai jopa 12 chakraa. Ajan myötä yksi kuuden tai seitsemän chakran systeemi tuli vallitsevaksi, ja se on omaksuttu useimpiin joogan muotoihin. Kyseisen systeemin alkuperä on mahdollisesti 1000-luvulla, jonka jälkeen siitä tuli nopeasti suosittu.


title: Chakra

text: Tässä mallissa keskeisessä roolissa on kundalinivoiman nostaminen, jolloin se läpäisee eri keskukset aiheuttaen erilaisia tietoisuudentiloja, ja jonka seurauksena saavutetaan erilaisia siddhejä eli okkulttisia voimia, kunnes saavutetaan kruunuchakra ja yhtyminen jumaluuteen. Kundalinin nostamisen menetelmät ovat pääsääntöisesti salaisia, mutta myös useita menetelmiä on julkaistu. Esimerkiksi Bihar school of Yogassa aloitetaan valmistavilla harjoituksilla kuten asanoilla ja pranayamalla nadien puhdistamiseksi, ja sen jälkeen siirrytään kullekin chakralle sopiviin harjoituksiin ja meditaatioon. Lopulta kundalini nostetaan erityisten kriya'in läpi, joka tuhoaa yksilön kuvitelman kausaalisesta itsestä.


title: Chakra

text: Tiibetiläinen teoria chakroista on tärkeässä roolissa kaikissa korkeimmissa joogatantroissa. Ne ovat keskeisessä roolissa kaikissa päätöstason harjoituksissa (dzog rim), jossa pyritään tuomaan kehon kymmenen hienojakoista tuulta keskuskanavaan, jossa ne hajoavat. Tällä harjoittaja pystyy tavoittamaan oivalluksen mielen luonnon "kirkkaan valon" loistosta.


title: Chakra

text: Tiibetiläisen systeemin mukaan keskuskanava alkaa kolmannen silmän kohdalta, kaartaa päälaelle, ja sieltä suoraan alas sukuelimen kärkeen. Kaksi sivukanavaa kulkevat keskuskanavan mukaisesti ja tiiviisti yhdessä, mutta alkavat sieraimista: kuukanava päättyy sukuelimeen ja aurinkokanava peräaukkoon. Keskuskanavan mukaisesti on sijoittunut kymmenen chakraa, joista yleensä neljää tai viittä pidetään tärkeinä. Chakrat ovat sijoittuneet seuraavasti:Kanavat kulkevat näiden mukaisesti, mutta navan, sydämen, kurkun ja kruunun sivukanavat kiertyvät keskuskanavan ympärille. Navassa, kurkussa ja kruunussa on kaksinkertainen solmu, joka syntyy molempien sivukanavien kiertymisestä kerran keskuskanavan ympäri. Sydänpyörässä on kuusinkertainen solmu, jossa kumpikin sivukanava kiertyy ympäri kolmesti. Tärkeä osa päätöstason harjoituksia on näiden solmujen löysääminen ja purkaminen. Chakrojen ohella on myös 'hienojakoisia ytimiä'. Kruunussa sijaitsee valkoinen ydin, navassa punainen ja sydämessä häviämättömät valkoinen ja punainen ydin, jotka jättävät kehon kuoleman hetkellä. Lisäksi jokaisella chakralla on tietty määrä 'puolia' tai 'terälehtiä', jotka haarautuvat tuhansiksi hienoiksi kanaviksi joka puolelle kehoa. Yleisesti korkeammat tantrat kuvaavat chakroja, kanavia ja ytimiä hyvin samankaltaisesti. "Kalachakrassa" chakrat liitetään astrologiaan.


title: Chakra

text: Länsimaisessa kulttuurissa pranan käsite juontaa Franz Anton Mesmerin 1700-luvulla käyttämään animaaliseen magnetismiin. Kuitenkin vasta vuonna 1927 Sir John Woodroffe, alias Arthur Avalon, käänsi teokset "Sat-Cakra-Nirupana" ja "Padaka-Pancaka", joissa esiteltiin teoria seitsemästä päächakrasta. Teos oli hyvin yksityiskohtainen ja monimutkainen, ja myöhemmin siinä esitellyt ideat kehittyivät teosofi C. W. Leadbeaterin teoksen "Chakras" vaikutuksesta nykyisin länsimaissa yleiseksi käsitykseksi. Moniin Leadbeaterin käsityksiin vaikuttivat aikaisempien kirjoittajien teokset, esimerkiksi Johan Georg Gichtellin "Theosophia Practica (1696)", jossa Gichtell viittaa chakrojen tapaisiin 'sisäisiin voimakeskuksiin'. Idea chakroista on sittemmin sekoittunut länsimaisissa new age -suuntauksissa kiinalaisiin menetelmiin, kuten akupunktioon ja käsitykseen ki'stä.


title: Chakra

text: Rudolf Steinerin mukaan chakrasysteemi on dynaaminen ja muuttuva. Se on nykyihmisellä hyvin erilainen kuin muinaisuudessa ja tulee olemaan jälleen tulevaisuudessa erilainen kuin nyt. Toisin kuin perinteisissä itämaisissa opetuksissa Steiner kuvailee kehityssarjan ylhäältä alaspäin. Tämä on niin sanottu Khristos-polku, joka ei ole aina ollut mahdollinen ihmiskunnalle. Hän ei myöskään huomioi kruunuchakraa vaan mainitsee sen sijaan kahdeksanterälehtisen chakran, joka sijaitsee Manipura ja Swadhisthana -chakrojen välissä. Joissakin systeemeissä kuvataan chakroja kruunuchakran yläpuolella tai jalkojen alapuolella. Lisäksi on mainittu olevan pienempiä chakroja, etenkin päächakrojen välissä. Teoksessaan "Miten saavutetaan tietoa korkeammista maailmoista" Steiner antaa ohjeita chakrojen kehittämiseen. Muita tunnettuja chakroista kirjoittaneita henkilöitä ovat esimerkiksi Caroline Myss "(Hengen anatomia)" ja Anodea Judith "(Wheels of life)".


title: Chakra

text: Chakrojen on arveltu ilmenevän pääasiassa psyyken tasolla. Kuitenkin joidenkin mielestä chakrat ilmenevät myös fyysisesti. Esimerkiksi Gary Osborn on kuvaillut chakroja sisäerityssysteemin metafyysiseksi vastineeksi, ja Anodea Judith on huomannut merkittävän samankaltaisuuden molempien sijainneissa ja tehtävien kuvauksissa. Stephen Sturgess liittää alimmat kuusi chakraa tiettyihin selkärangan myötäisiin hermopunoksiin ja rauhasiin. C. W. Leadbeater on liittänyt otsachakran käpyrauhaseen, joka on osa sisäerityssysteemiä. Edgar Caycen mukaan Ilmestyskirjassa mainitut seitsemän seurakuntaa tarkoittavat umpirauhasia.


title: Chakra

text: 1940-luvulta lähtien on länsimaisissa menetelmissä seitsemän päächakraa yhdistetty tiettyyn väriin ja jalokiveen. Esimerkiksi otsachakra yhdistetään indigon siniseen, ja näin ajateltuna päänsärky voidaan parantaa asettamalla indigon värinen kivi otsalle. Patricia Mercier on esitellyt värienergian ja valon spektrin välisen yhteyden:


title: Chakra

text:
"Ihmisinä me ilmennymme elektromagneettisen säteilyn 49:nnen oktaavin sisällä. Tämän alapuolella on juuri ja juuri näkyvä lämpösäteily, sitten näkyvä infrapuna, televisio- ja radioaallot, ääni ja aivoaallot; yläpuolella juuri ja juuri näkyvä ultravioletti, sitten kemikaalien ja tuoksujen näkymättömät taajuudet, joita seuraavat röntgen- ja gammasäteet sekä tuntemattomat kosmiset säteet."
"Intian joogaopetuksissa seitsemään päächakraan liitetään tiettyjä ominaisuuksia kuten värit (valon spektrin seitsemästä säteestä), elementit (kuten maa, ilma, vesi ja eetteri), aistit (kuten tunto-, maku- ja hajuaisti), ja yhteys sisäeritysjärjestelmään."
Useissa mystisissä traditioissa puhutaan hienojakoisista, kehon läpi virtaavista energioista ja energiakeskuksista. Systeemeissä on paljon samankaltaisuuksia, mutta kuitenkaan mikään niistä ei ole kehittynyt eristyksissä; Intian mystiset traditiot ovat olleet yhteydessä Kiinan ja Islamin mystisiin traditioihin, ja ne ovat voineet vaikuttaa toinen toisiinsa.


title: HAMOK

text: Helsingin ammattikorkeakoulun opiskelijakunta - HAMOK oli Helsingin ammattikorkeakoulun (Stadia) opiskelijakunta. Sen tehtävänä oli valvoa opiskelijoiden etuja muun muassa tuomalla opiskelijoiden näkemykset esille amk:n hallinnossa sekä järjestää erilaisia palveluja (esimerkiksi tutor-toiminta, liikuntakurssit) Stadian opiskelijoille. Lisäksi HAMOK harjoitti pienimuotoista liiketoimintaa osakeyhtiönsä kautta (esimerkiksi opiskelijakahvilat, kopiokoneet). HAMOKin ylintä päätäntävaltaa käytti 25-henkinen edustajisto, joka valittiin vuosittain vaaleilla. HAMOKilla oli palkkiollinen työhallitus (6-10 henkilöä) ja henkilökuntaa opiskelijaedustajien työn tukena. Vuonna 2006 HAMOKilla oli noin 4800 jäsentä.


title: HAMOK

text: Kun Stadia vuonna 2008 yhdistettiin EVTEKin kanssa Metropolia-ammattikorkeakouluksi, lakkautettiin myös HAMOK. Sen tilalle perustettiin Metropolia-ammattikorkeakoulun opiskelijakunta METKA.


title: HAMOK

text: HAMOK vaikutti valtakunnallisesti ammattikorkeakouluopiskelijoiden edunvalvontaan Suomen Ammattikorkeakouluopiskelijayhdistysten Liitto – SAMOK ry:n kautta.


title: HAMOK

text: HAMOKin toimisto sijaitsi Helsingissä opiskelijatalo Snadian kellarikerroksessa osoitteessa Bulevardi 29 B.


title: HAMOK

text: Helsingin Ammattikorkeakoulun Opiskelijat - HAMOK ry perustettiin 1996 Helsingin ammattikorkeakoulun syntyessä. Ensimmäiset vuodet HAMOKilla ei ollut henkilöjäseniä, vaan sen muodosti toimipistekohtaiset koulutusalajärjestöt (KAJ). Tuolloin opiskelija liittyi koulutusalajärjestöönsä ja sitä kautta HAMOKiin. Nykyään HAMOKilla on henkilöjäsenyys, eli opiskelija liittyy suoraan HAMOKin jäseneksi.


title: HAMOK

text: AMK-lain ns. opiskelijakunta-pykälä 42a§:n mukaisesti HAMOK muuttui 1.8.2006 julkisoikeudelliseksi opiskelijakunnaksi. 1.8.2006 alkaen HAMOKin virallinen nimi oli Helsingin ammattikorkeakoulun opiskelijakunta - HAMOK. Vuoden 2007 aikana Helsingin Ammattikorkeakoulun Opiskelijat - HAMOK ry yhdistyksenä lakkasi, ja siihen mennessä kaikki sen tehtävät, sopimukset ja omaisuus oli siirretty julkisoikeudellinen opiskelijakunta HAMOKille.


title: HAMOK

text: Edustajiston vaaleissa ehdokkaina voivat olla Helsingin ammattikorkeakoulun läsnä olevat opiskelijat, jotka olivat myös opiskelijakunnan jäseniä. Äänioikeus oli kaikilla Stadian läsnä olevilla opiskelijakunnan jäsenillä. Edustajisto valitsi opiskelijakunnan hallituksen ja määritti hallituksen tehtävät. Edustajiston muita tehtäviä olivat muun muassa opiskelijaedustajien nimeäminen ammattikorkeakoulun monijäsenisiin toimielimiin sekä toimintasuunnitelman ja budjetin hyväksyminen. Edustajisto kokoontui sääntömääräisesti vähintään kolme kertaa vuodessa, sekä näiden lisäksi ylimääräisiin kokouksiin tarpeen vaatiessa. Edustajisto valitsi keskuudestaan puheenjohtajan ja varapuheenjohtajan. Edustajiston kokousten sihteerinä toimi opiskelijakunnan pääsihteeri.


title: HAMOK

text: Hallitukseen kuului puheenjohtaja sekä 5-9 muuta hallituksen jäsentä. Kaikki hallituksen jäsenet olivat Helsingin ammattikorkeakoulun opiskelijoita. Hallituksen järjestäytymiskokouksessa päätettiin hallituksen varapuheenjohtajasta ja ns. sektorivastaavista. Sektoreita olivat esimerkiksi koulutuspolitiikka, sosiaalipolitiikka, tutor-toiminta, liikunta, järjestö, kansainvälisyys ja tiedotus. Hallituksen tehtävänä oli toimeenpanna edustajiston linjauksien mukaiset päätökset, edistää opiskelijoiden edunvalvontaa ja asemaa ammattikorkeakoulussa sekä nimittää opiskelijaedustajat ammattikorkeakoulun tiimeihin ja työryhmiin sekä muiden sidosryhmien (esimerkiksi HOAS ja SAMOK) eri luottamustoimiin, tehtäviin ja työryhmiin. Hallituksen kokouksissa oli edustajiston puheenjohtajalla ja -varapuheenjohtajalla läsnä- ja puheoikeus. Hallituksen kokousten sihteerinä toimi opiskelijakunnan pääsihteeri.


title: HAMOK

text: HAMOKilla oli palkattua henkilökuntaa hallituksen työn tukena, tätä henkilöstöä kutsuttiin sihteeristöksi. Vuonna 2006 HAMOKilla oli neljä sihteeriä: pääsihteeri, sosiaalipoliittinen sihteeri, tutorsihteeri ja liikuntasihteeri. Lisäksi HAMOKin kirjanpidosta ja taloudesta yhdessä pääsihteerin kanssa huolehti osa-aikainen taloussihteeri.


title: HAMOK

text: Helsingin ammattikorkeakoulun opiskelijakunnan kanssa tekivät tiivistä yhteistyötä toimipisteissä vaikuttavat koulutusalajärjestöt (KAJ), jotka olivat perustamassa alun perin opiskelijakuntaa edeltävää opiskelijayhdistystä. Koulutusalajärjestöt olivat ennen ammattikorkeakoulua erillisinä opistoina toimineiden opistojen (esimerkiksi Helsingin Teknillinen Oppilaitos, Kätilöopisto jne) opiskelijayhdistyksiä. Myöhemmin HAMOK teki KAJ:den kanssa yhteistyösopimuksen. Suurimmat Stadiassa olevat koulutusalajärjestöt olivat Helsingin Ammattikorkeakoulun Tukholmankatu 10 Opiskelijat- TXO ry ja Helsingin ammattikorkeakoulun tekniikan opiskelijat- HTO ry.


title: Skotlanninhirvikoira

text: Skotlanninhirvikoira on vinttikoiriin kuuluva skotlantilainen koirarotu.


title: Skotlanninhirvikoira

text: Pienin toivottu säkäkorkeus uroksella on 76 senttimetriä, paino noin 45,5 kiloa; nartulla 71 senttimetriä ja noin 36,5 kiloa. Koiran turkki on karheaa, noin 8–10 senttiä pitkää. Karva voi olla väriltään tumman siniharmaa, tumman- tai vaaleanharmaa, juovikas, keltainen tai hiekan- / kellanpunainen. Skotin karkea turkki suojaa kosteudelta sekä koleudelta ja on ulkonäöstään huolimatta helppohoitoinen.


title: Skotlanninhirvikoira

text: Rotu muistuttaa karkeakarvaista englanninvinttikoiraa, mutta on sitä kookkaampi. Skotlanninhirvikoiran liikkuminen on vaivatonta ja tehokasta.


title: Skotlanninhirvikoira

text: Luonteeltaan skotlanninhirvikoirat ovat ystävällisiä ja lempeitä sekä olemukseltaan säyseitä. Ne ovat tottelevaisia ja seurallisia, eivät koskaan hyökkääviä tai hermostuneita.


title: Skotlanninhirvikoira

text: Skotlanninhirvikoira on uskollinen ja isäntäväkeen kiintyvä koira, joka saattaa suhtautua vieraisiin varautuneesti.


title: Skotlanninhirvikoira

text: Skotlanninhirvikoira kuuluu vinttikoirien ryhmään, joka on yksi maailman vanhimmista koiraryhmistä. Viitteitä vinttikoirista löytyy Afrikasta sekä Lähi-idästä ja Keski-Aasiasta ainakin 5 000 vuoden takaa. Vinttikoirat metsästävät avoimessa maastossa tarkan näkönsä avulla juosten saalinsa kiinni, minkä vuoksi ne ovat kehittyneet kapeiksi ja sulavalinjaisiksi.


title: Skotlanninhirvikoira

text: Skotlanninhirvikoiran alkuperästä ei ole tarkkaa tietoa, mutta sen on arveltu saapuneen Skotlantiin foinikialaisten kauppiaiden mukana. Rotua käytettiin aikoinaan saksanhirven metsästyksessä.


title: Skotlanninhirvikoira

text: Lukumääräisesti skotlanninhirvikoirat ovat melko harvinaisia Suomessa ja muualla. Pariin otteeseen rotu on lähes kadonnut sukupuuttoon. Esimerkiksi klaanijärjestelmän kaatuessa Skotlannissa 1700-luvun puolivälissä myös koirakanta vaarantui. Ensimmäinen skotti tuotiin Suomeen 1960-luvulla.


title: Upanishad

text: Upanishadit tai upanisadit (devanagari: उपनिषद्, IAST: "upaniṣad") ovat hindujen pyhiä kirjoituksia, veda-kirjojen viimeinen osa, joka sisältää selityksiä ja elämänohjeita veda-kirjojen pohjalta.


title: Upanishad

text: Tutkijoiden arviot upanishadien syntyajasta vaihtelevat 1500-luvusta eaa. 700-luvulle eaa. Upanishadit kulkivat suullisena perimätietona kunnes ne kirjoitettiin. Upanisadeja oli aluksi yli kaksisataa, mutta yleisesti hyväksyttyyn laitokseen niitä on päässyt kaksitoista pääasiallista ja joukko vähäisempiä tekstejä, yhteensä 108 kappaletta.


title: Majakkalaiva

text: Majakkalaiva on valolaitteella varustettu kelluva merenkulun turvalaite, joka on ankkuroitu paikkaan, jonne kiinteän turvalaitteen pystyttäminen ei ole ollut mahdollista. Majakkalaivoja käytetään varoittamaan merenkululle vaarallisista kohteista, kuten karikoista ja matalikoista, tai ohjaamaan satamaan saapuvia aluksia väylän alkuun. Yleensä majakkalaivat on maalattu punaisiksi, jotta ne erottuisivat paremmin muutoin siniharmaasta ympäristöstään.


title: Majakkalaiva

text: Majakkalaivan kannelle on rakennettu majakan kaltainen matala tornimainen rakennelma, ja sen huippuun on sijoitettu majakoissa käytettävän kaltainen linssilaitteisto. Joissakin aluksissa on ollut kiinteä maston huippuun sijoitettu lyhty tai mastoa/mastoja pitkin nostettava ja laskettava lyhtyrakenne. Alkuaikoina lyhdyt toimivat öljyllä, aluksi nauris- tai hamppuöljyllä, joskin jo 1800-luvun lopussa siirryttiin petroliin, koska pohjoisissa oloissa kasviöljyt jäätyivät pakkasella. 1900-luvun alkupuolella öljyvalot vaihdettiin asetyleenillä toimiviin kaasuvaloihin. Sähkökäyttöisiä majakoita oli Suomessa vain yhdessä majakkalaivassa ja siinäkin suhteellisen lyhyen ajan. Nykyisin lähes kaikki käytössä olevat majakkalaivat on varustettu sähkövilkuin.


title: Majakkalaiva

text: Lisäksi miltei kaikissa aluksissa oli kiinteä sumumerkinantoasema. Ensimmäiset sellaiset olivat voimakasäänisiä laivakelloja, sittemmin tulivat käsikammella toimivat sumusireenit, jotka jo 1800-luvun lopussa vaihtuivat paineilmakäyttöisiin torviin, joita kutsutaan tyfooneiksi. Niiden myötä aluksille ilmestyivät ensimmäiset apukoneet, jotka olivat pääasiassa kuulamoottoreita.


title: Majakkalaiva

text: Hiukan myöhemmin tyfoonit korvattiin höyrykäyttöisillä sireeneillä. Tämän vuoksi koneettomiin majakkalaivoihin ryhdyttiin 1900-luvun alussa asentamaan höyrykattiloita, jotka paitsi kehittivät tehoa sumusireeneille, myös majakkalaivoille tärkeään ankkurivinssiin sekä lopulta myös alusten lämmitykseen. Joissakin aluksissa oli molemmat sumumerkkijärjestelmät.


title: Majakkalaiva

text: Pohjoismaissa alettiin majakkalaivoja 1800-luvun lopuilla varustaa höyrykoneilla, koska uudet, joskus vaarallisissakin oloissa toimivat vartiopaikat ja eritoten liikennekauden piteneminen niin keväästä kuin syksystäkin pakottivat tähän ratkaisuun: koneettomat, vain purjeilla liikkuvat majakkalaivat olivat varsin avuttomia jääkeleissä. Samoihin aikoihin käyttöön otettiin myös kaarivalolla toimivat valonheittimet. Useimmat majakkalaivat toimivat myös luotsivartiopaikkoina, ja voimakas valonheitin oli tarpeellinen pimeällä tapahtuvassa luotsinannossa. Ensimmäinen asennettiin uuteen Äransgrundin majakkalaivaan vuonna 1901.


title: Majakkalaiva

text: Uuden laitteen myötä paineilmasireenin käyttökoneeseen liitettiin erillinen sähkögeneraattori. Muut valot aluksilla olivat pitkälle 1910-luvulle asti öljylamppuja. 1920-luvulla aluksiin asennettiin ensimmäiset sähkösireenit eli nautofonit, tämän johdosta höyrykoneiden yhteyteen asennettiin erillinen höyryturbiinilla toimiva turbogeneraattori. Näitä asennettiin vain höyrykoneilla varustettuihin majakkalaivoihin. Majakkalaiva Helsinki oli ensimmäinen, jossa tällainen voimakone oli jo alun alkaen, koska aluksessa oli alun perin sähkövilkku.


title: Majakkalaiva

text: Majakkalaivan valolaitteisto on yleensä huomattavan tehokas, sillä sen korkeus merenpinnasta on rajallinen. Päivällä joidenkin majakkalaivojen tunnuksena ovat mastossa olevat pallokuviot.


title: Majakkalaiva

text: Ensimmäinen majakkalaiva oli brittiläisten liikemiesten Robert Hamblinin ja David Averyn vuonna 1731 hankkima, Thamesjoen suistossa olevalle Noren särkälle ankkuroitu yksimastoinen sluuppi Nore, jonka mastoon oli sijoitettu erillinen poikkitanko, jonka päissä oli kaksi voimakasvaloista ankkurilyhtyä. Kuningas Yrjö II myönsi kumppanuksille oikeuden periä majakkamaksua tästä palvelusta.


title: Majakkalaiva

text: Ison-Britannian korkein majakkaviranomainen Trinity House ei hyväksynyt ikiaikaisten majakanpito-oikeuksiensa loukkaamista. He saivatkin aluksen käyttökieltoon, mutta koska tähän uuteen palveluun ihastuneet laivanvarustajat ja meriupseerit toimivat majakkalaivan puolesta, suostui Trinity House lopulta sallimaan aluksen käytön ja lunastamaan sen haltuunsa maksamalla aluksesta oikeuksineen entisille omistajille ja näiden jälkeläisille 100 puntaa vuodessa 61 vuoden ajan. Noren majakkalaiva uusittiin moneen kertaan ja oli paikallaan vuoteen 1955 asti jolloin se poistettiin; viimeinen näistä laivoista museoitiin Lontooseen.


title: Majakkalaiva

text: Vanhoilliset Trinity Housen lordit suhtautuivat edelleen nuivasti majakkalaivoihin. Yleinen mielipide kääntyi majakkalaivojen puolelle, kun vuonna 1747 sattui myrsky, jonka seurauksena Norfolkin karikoihin tuhoutui 23 laivaa ja noin 600 merimiestä hukkui. Merenkulun asiantuntijat sanoivat, että onnettomuus olisi ehkä vältetty, jos karikot olisi merkitty majakkalaivalla. Majakkalaivoja alettiin rakentaa, nyt varta vasten tehtävään suunniteltuina.


title: Majakkalaiva

text: Koska majakoita ei pystytty rakentamaan merenkululle vaarallisiin paikkoihin, alkoi alusten määrä kasvaa. Suurimmillaan määrä oli 1930-luvulla. Silloin aluksia oli koko maailmassa noin tuhat. Toisesta maailmansodasta alkoi hiljainen määrän lasku, koska eräs sodan mukanaan tuomia kehitysaskeleita oli vedenalaisen rakennustekniikan oleellinen paraneminen.


title: Majakkalaiva

text: Tosin vanhin kasuunimajakoista ja edelläkävijä monessa mielessä on nykyisin muistomerkkinä toimiva saksalainen Roter Sandin majakka Weserjoen suistossa. Majakka valmistui vuonna 1885. Sen korvasi uusi ja tehokkaampi kasuunimajakka Alte Weser vuonna 1964.


title: Majakkalaiva

text: Monissa majakkalaivoissa ei ollut aluksen liikutteluun tarvittavaa koneistoa, vaan alukset hinattiin ankkuripaikalleen ja sieltä pois. Suomessa majakkalaivat hinattiin asemapaikoilleen jäidenlähdön jälkeen ja noudettiin pois myöhään talvella. Suomesta alkoi myös käytäntö varustaa majakkalaivoja koneistoilla, mikä lisäsi niiden merikelpoisuutta. Ruotsalaiset omaksuivat käytännön saman tien, ja heiltä se levisikin laajemmalle; ensimmäinen koneistettu majakkalaiva oli vuonna 1879 valmistunut Storkallegrund.


title: Majakkalaiva

text: Nykyisin kaikissa miehitetyissä majakkalaivoissa on oma koneisto. Koneettomiin aluksiin ilmestyi kyllä jo varhain ns. donkey-kattila joka kehitti höyryvoimaa aluksi ankkurivinssille ja sittemmin myös höyrysireenille ja myös lämmitykseen.


title: Majakkalaiva

text: Majakkalaivat ankkuroidaan asemapaikalleen koko purjehduskaudeksi. Yleensä laivat sijaitsivat sellaisilla paikoilla, joihin veden syvyyden, tai merenpohjan muotojen tai koostumuksen vuoksi ei voida sijoittaa kiinteää majakkaa. Monessa majakkalaivassa käytettiin puolipallon muotoista lyijyllä raskaasti painotettua ns. sieniankkuria.


title: Majakkalaiva

text: Majakkalaiva Storbrottenin sieniankkuri ja pienempi tukkimallinen keula-ankkuri ovat muistomerkkeinä; pitkään ne olivat Merenkulkulaitoksen toimitalon edessä ensin Olympialaiturilla ja sittemmin vuoteen 2011 Porkkalankadulla Helsingissä. Nykyisin muistomerkki on Kotkan Merikeskus Vellamon pihalla kun entinen Merenkulkulaitoksen talo meni Meritaito Oy:lle.


title: Majakkalaiva

text: Ruotsissa on säilynyt useitakin entisiä majakkalaivoja. Yksi niistä eli Finngrundet on sijoitettu Tukholmaan museolaivaksi, se on tosin muutettu 1930-luvulla moottorilaivaksi.


title: Majakkalaiva

text:
Ruotsalainen Bolinder-kuulamoottorilla varustettu majakkalaiva VINGA tuotiin Suomeen kunnostettavaksi 2010-luvun alussa.
Sen vakinainen paikka on Hylkysaaren laiturissa.


title: Majakkalaiva

text: Nykyisin monet majakkalaivat on korvattu kiinteillä pohjamajakoilla eli ns. kasuunimajakoilla tai muilla kiinteillä tai kelluvilla merimerkeillä.


title: Majakkalaiva

text: Yksi maailman kuuluisimmista majakkalaivoista, New Yorkin ulkopuolella ollut Ambrose, korvattiin samalle paikalle tuodulla texasilaisella öljynporauslautalla, joka muutettiin automaattimajakaksi ja maalattiin samalla kirkkaanpunaiseksi.


title: Majakkalaiva

text: Yksi alkuperäisistä majakkalaivoista, kolmanneksi viimeinen paikalla, viimeinen höyrylaiva, viralliselta koodiltaan United States Lightship LV-87, poistui käytöstä vuonna 1964 ja siirrettiin moninaisten vaiheiden jälkeen vuonna 1989 New Yorkin satamaan Batteryn laituriin museolaivaksi.


title: Majakkalaiva

text: Sen seuraaja, ensimmäinen dieselöity majakkalaiva, United States Lightship LV111 / WAL 533, poistettiin käytöstä vuonna 1969 ja romutettiin vuonna 1984. Viimeinen, United States Lightship WLV 613, poistettiin käytöstä elokuussa 1967 ja myytiin yksityiselle.


title: Majakkalaiva

text: Joitakin majakkalaivoja on korvattu automaattisilla LANBY-poijuilla.


title: Majakkalaiva

text: Se on iso litteä lautta jossa on majakkamasto ja joka ankkuroidaan tarvittavaan paikkaan. Laitteisto on täysautomaattinen


title: Majakkalaiva

text: Huomattavin majakkalaivojen varustamo on aina ollut ja on edelleen brittiläinen Trinity House -majakkalaitos, joka ylläpitää maailman laajinta majakka-aluskantaa.


title: Majakkalaiva

text: Joitakin miehitettyjä aluksia on edelleen käytössä. Nykyisin kaikissa käytössä olevissa majakkalaivoissa on helikopterikenttä. Trinity Housen helikopterilentäjät huolehtivat alusten huoltokuljetuksista ja miehistövaihdoista, itse alukset tulevat satamaan vain suurempia korjauksia varten sekä määräajoin telakalle luokitustarkastusta varten.


title: Majakkalaiva

text: Suomessa majakkalaivan edeltäjä oli Hailuodon Marjaniemen edustalle 1794 ankkuroitu ns. Porttiviitta-alus. Tässä aluksessa ei ollut valolaitetta eikä miehistöä, mutta sen massiivinen koko herätti huomion jo kaukaa, osoittaen samalla luotsin kohtauspaikan sekä merivirran suunnan.


title: Majakkalaiva

text: Suomen ensimmäinen majakkalaiva Snipan (1920-luvulle asti Quarken) sijoitettiin Merenkurkkuun Snipansgrundin matalikolle Raippaluodon luoteispuolelle vuonna 1868. Yhteensä Suomen merialueilla on ollut 14 majakkalaivaa. Kun laivan asemapaikkaa vaihdettiin, muutettiin myös laivan nimi asemapaikan mukaiseksi.


title: Majakkalaiva

text: Majakkalaivoissa oli yleensä noin kymmenen hengen vahvuinen miehistö. Alusten päällikkönä oli majakkalaivuri eli tulituslaivuri, kuten 1800-luvulla kutsuttiin. Hän oli yleensä merikapteeni tai itämerenlaivuri. Lisäksi aluksella oli perämies eli tulitusvartija, konemestari, kokki, messipalvelija - joka hoiti kaikki talousaputyöt siivouksesta tiskaukseen - sekä 4 - 5 kansimiestä. Majakkalaiva Storkallegrundissa yksi kansimiehistä vaihdettiin lämmittäjäksi. Kokki ja konemestari olivat päivämiehiä, muut ajoivat vahteja. Kokki ja messipalvelija olivat usein naispuolisia.


title: Majakkalaiva

text: Kaikkien palkkaan kuului luontoisetuna vapaa ruoka ja työvaatteet. Ennen jatkosotaa kaikilla Merenkulkulaitoksen merimiehillä, myös majakkalaivamiehillä, oli samankaltainen merimiespuku kuin sotalaivastolla. Vain puseron alla pidetty paita oli erilainen: laivaston valkean sijaan se oli kesällä raidallinen ja talvisin harmaa villapaita.


title: Majakkalaiva

text: Lakkien otsanauhoissa oli aluksen kulloinenkin nimi. Päälliköllä, perämiehellä ja konemestarilla oli kavaijipuku ja kokardilla varustettu koppalakki. Kokardit ja hihatunnukset uusittiin viimeisen kerran vuonna 1963.


title: Majakkalaiva

text: Merimiespuvut takavarikoitiin laivastolle jatkosodan alussa.


title: Majakkalaiva

text: Luotseilla oli oma skanssinsa ja omat muonansa. He eivät osallistuneet laivatyöhön kuin hätätilassa.


title: Majakkalaiva

text: Ympärivuotisessa virkasuhteessa oli kuljetuskoneistojen tuloon asti vain päällikkö; muut maksettiin ulos kun alus oli saatettu talvehtimiskuntoon, mutta miltei poikkeuksetta kaikki värväytyivät uudelleen seuraavan purjehduskauden alla. Päällikön vastuulla oli talven aikana tehtyjen telakointi- ja muiden korjaustöiden valvonta. Ne teetettiin yleensä valtion telakalla, joka sijaitsi joko talvehtimissatamassa tai sitten lähimmässä kaupungissa. Kuljetuskoneistojen myötä myös konemestarista tuli ympärivuotinen. Talvehtimisen aikana hänen vastuullaan olivat höyrykattiloiden pesu sekä koneiston vuosihuolto. Ns. donkeykattila eli vain höyrysireeniä, lämmitystä ja ankkuripeliä syöttänyt pienempi kattila, jollaisia oli koneettomissa aluksissa, vaati vähemmän huoltoa. Kauppalaivoilla yleistä donkeymiestä ei suomalaisilla majakkalaivoilla yleensä ollut.


title: Majakkalaiva

text: Rannikkoseuduilla oli tavallista, että majakkalaivamatruusin ammatti periytyi suvussa. Kruunu paitsi maksoi kohtalaisen palkan myös antoi vaatteet ja ilmaisen ruuan eikä itse työkään ollut maanviljelyyn tai kalastukseen verrattuna läheskään yhtä rankkaa.


title: Majakkalaiva

text: Normaalisti majakkalaivamiehistön työvuoro alkoi maaliskuussa, kun ensimmäiset miehet pestattiin. Koska ei ollut jääkaappeja eikä pakastimia, tuoretta lihaa voitiin ottaa mukaan vain kylmänä vuodenaikana ja silloinkin hyvin pieniä määriä. Sitä toivat luotsikutterit tullessaan purjekankaiseen lihasäkkiin pakattuna ja annos riitti yleensä pariin ateriaan. Samasta syystä tuore maito oli yhtä harvinaista, sitä otettiin pieni annos hiilestyksien yhteydessä ja vain kylmänä vuodenaikana. Jääkaapit, pakastimet ja jopa pienet kylmähuoneet saatiin viimeisiin aluksiin vasta 1950-luvulla.


title: Majakkalaiva

text: Lihojen lastauksen jälkeen alkoi laivan kunnostus: vesitankit huuhdottiin ja täytettiin puhtaalla vedellä, ankkuriketjut tervattiin ja sakkelien lukot varmistettiin, ankkuripelit, lyhdyt ja sumusireenit huollettiin ja yleensä koko alus laitettiin täyteen kuntoon. Alus hiilestettiin, jonka jälkeen vielä pestiin koko alus ulkoapäin sekä kiillotettiin messingit.


title: Majakkalaiva

text: Heti jäidenlähdön jälkeen oli aika lähteä merelle. Satamassa käytiin vain hiilestämässä tai myrskyvaurioita korjaamassa.


title: Majakkalaiva

text: Suomen itsenäisyysaikana majakkalaivojen vähetessä värväyskäytäntö muuttui. Nyt kaikki miehet olivat ympärivuotisia, koska kausi venyi monena vuonna maaliskuusta yli joulun. Lisäksi alusten kunnostus seisonta-aikana vaati oman työnsä, joten vakituinen miehistö oli tästäkin syystä tarpeen. Yli jäävän ajan he pitivät vuosilomaa.. Jotkut miehistä olivat ylimenevän ajan työssä lomittajina muilla Merenkulkuhallituksen aluksilla ja palasivat majakkalaivalle taas kauden alussa.


title: Majakkalaiva

text: Luotsivartion ohella suomalaisilla majakkalaivoilla oli muitakin tehtäviä. Merivirtojen mittaus aloitettiin jo Suomen itsenäistymisen aikoihin. Työhön käytettiin ns. peltiristiä eli pellistä tehtyä, erityisesti painotettua ristinmuotoista laitetta, joka laskettiin parin metrin syvyyteen poijun varaan. Vene kuljetti laitteen karttaan merkittyyn paikkaan, jossa se laskettiin veteen ja poijua seurattiin määräaika. Poijun liike virran mukana merkittiin karttaan.


title: Majakkalaiva

text: Samoin vesinäytteitä eri syvyyksiltä otettiin runsaasti: laitteena oli Nansenin pullo, johon liittyi merkkineulalla varustettu lämpömittari. Kun pullo kääntyi ympäri halutussa syvyydessä ottaakseen vesinäytteen, myös siihen kiinnitetty lämpömittari kääntyi eikä merkkineula päässyt enää liikkumaan. Pinnalla näytteiden ottopaikat ja lämpömittarin muistilukemat kirjattiin erityiseen kaavakkeeseen ja vesinäyte kaadettiin näytepulloon, joka varastoitiin omaan lokeroituun laatikkoonsa. Kerran kuukaudessa, yleensä hiilestyksen yhteydessä, näytelaatikko pöytäkirjoineen sekä virtakartat postitettiin Merentutkimuslaitokselle.


title: Majakkalaiva

text: Suomen viimeisen majakkalaivan asemapaikka oli Kemin edustalla. Se korvattiin kahdella kiinteällä kasuunimajakalla vuonna 1973. Ne edustivat uutta tekniikkaa, jossa majakkaa kannatteli merenpohjaan juntattu teräsputki.


title: Majakkalaiva

text: Majakkalaiva jouduttiin kuitenkin palauttamaan asemapaikalleen kesällä 1974, sillä keväällä molemmat kasuunimajakat jouduttiin vaikeiden jääolosuhteiden vuoksi räjäyttämään poikki vesirajasta ja korjaamaan torniosat talteen. Jäiden aiheuttama tärinä oli murtanut majakoiden kaasuputket ja siitä seurannut räjähdys oli tuhonnut laitteistot.


title: Majakkalaiva

text: Uusi Kemin majakka rakennettiin perinteisellä kasuunitekniikalla. Syksyllä 1983 siihen asennettiin automaattinen jääntarkkailuasema.


title: Itävallan historia 1918–1945

text: Itävallan historia vuoden 1918 jälkeen alkaa Itävalta-Unkarin jakamisesta ensimmäisen maailmansodan jälkeen kansallisvaltioihin. Itävallan saksalaisia jäi edustamaan Itävallan tasavalta. Muut kokonaan tai osaksi Itävalta-Unkarista syntyneet valtiot olivat Unkari, Tšekkoslovakia, Serbien, kroaattien ja sloveenien kuningaskunta ja Puola. Transilvania liittyi Romaniaan ja pieni alue luovutettiin Italialle.


title: Itävallan historia 1918–1945

text: Habsburgien valtakunnan purkaminen ei ollut ollut ympärysvaltojen tavoite. Venäjän keisarikunnan kaatuessa ne siirtyivät kuitenkin esittämään sodan demokratian ja vapauden taisteluna itsevaltiutta ja sortovaltaa vastaan. Tämä innosti etenkin maanpakolaisia tšekkien, slovakkien ja unkarilaisten edustajia, jotka leikittelivät Yhdysvaltain presidentti Woodrow Wilsonin esittämällä 14. pykälän ohjelmalla, etenkin kohdalla kansojen itsemääräämisoikeudesta. Itävalta-Unkari ei pystynyt esittämään mielekästä uudistusohjelmaa, joka olisi säilyttänyt monarkian. Puolivälissä vuotta 1918 ympärysvallat ryhtyivät tunnustamaan maanpakolaiskomiteoita ja tekivät suunnitelmat itsenäisestä Puolasta ja Tšekkoslovakiasta. Lokakuussa 1918, kun Itävalta-Unkarin hallitus esitti aselepoa, valtakunnan osat asetettiin kansallisten komiteoiden haltuun, mukaan lukien yhden, joka edusti itävallansaksalaisia.


title: Itävallan historia 1918–1945

text: Lokakuun 21. itävallansaksalaiset Itävallan parlamentin edustajat äänestivät muodostaakseen Itävallan valtion, joka koostuisi saksalaisten asuttamista piireistä. Kuun lopussa edustajat muodostivat väliaikaisen hallituksen. 3. marraskuuta keisarilliset edustajat allekirjoittivat aselevon, joka päätti virallisesti Itävalta-Unkarin osallistumisen ensimmäiseen maailmansotaan. 11. marraskuuta keisari Kaarle ilmoitti luopuvansa kaikista tehtävistä uudessa Itävallan valtiossa ja seuraavana päivänä väliaikainen hallitus julkaisi Saksalaisen Itävallan tasavallan ("Republik Deutschösterreich") perustuslain.


title: Itävallan historia 1918–1945

text: Itävallan saksalaiset (mukaan lukien saksalaistuneet juutalaiset ja slaavit) olivat pitäneet itseään monikansallisen valtakunnan hallitsevana eliittinä ja olivat vähiten valmistautuneita Habsburgien jälkeiseen Itävaltaan. Ensimmäisen maailmansodan jälkeen perustetussa väliaikaisessa hallituksessa oli edustajia kolmesta poliittisesta ryhmästä: nationalistit/liberalistit, kristillissosiaalinen puolue CSP ("Christlichsoziale Partei") ja sosiaalidemokraattinen työväenpuolue SDAP ("Sozialdemokratische Arbeiterpartei"). Nämä ryhmät hallitsivat sotienvälisen Itävallan poliittista elämää ja kuvastivat jakoa kolmeen ryhmään: pansaksalaiset nationalistit, katolilaiset ja kristillissosiaalit ja marxilaiset ja sosiaalidemokraatit.


title: Itävallan historia 1918–1945

text: Kansallismielisiä liberaaleja edustava parlamenttiryhmä oli pienen ja hajanaisin. Seitsemäntoista eri nationalistista ryhmää kokoontuivat "Suursaksalaisen kansanpuolueen" alaisuuteen ("Grossdeutsche Volkspartei"). Ryhmää nimitettiin yleensä nationalisteiksi ja se kuvasi itsenään kansallismielisenä antisemiittisenä sosiaaliliberaalipuolueena. Liberaalien perillisenä kansallismielisiä kannatti urbaani keskiluokka. Puolue säilytti myös liberalismin vahvan uskonnonvastaisuuden. Nationalistien päätavoite oli Anschluss, yhdistyminen Saksan kanssa. Kanta monarkian säilyttämiseen säilyi viileänä, jollei vihamielisenä. Maaseudulla toinen puolue, maaseudun liitto ("Landbund") ajoi kansallismielistä ohjelmaa korporatistisilla ja antisemiittisillä näkemyksillä. Radikaalinationalistit olivat vähälukuisia tai, kuten Adolf Hitler, muuttaneet Saksaan.


title: Itävallan historia 1918–1945

text: Saksalaismielinen ääripoliitikko Georg von Schönerer vaikutti aluksi liberaalipuolueessa ja valittiin 1873 Reichratiin. Hän perusti 1885 oman puolueensa, ja keräsi seuraajia etenkin Wienin alaluokasta ja ylioppilaista. Von Schönererin ohjelma muodostui juutalaisvastaisuuden, slaavilaisvastaisuuden, kapitalismin-, liberalismin-, marxilaisuuden- ja papiston vastaisuuden pohjalta. Von Schönererin puolue hajosi hänen kiivaaseen temperamenttiinsa, mutta hänen vaikutuksensa ei kadonnut.


title: Itävallan historia 1918–1945

text: Vuonna 1918 syntyi Böömissä Itävallan Saksalainen kansallissosialistinen työväenpuolue ("Deutsche National-Sozialistische Arbeiterpartei", DNSAP). Se oli perustettu jo 1904 nimellä "Deutschen Arbeiterpartei". Ensimmäisen maailmansodan jälkeen puolue jakaantui kahteen siipeen, toinen vaikutti Tšekkoslovakiassa sudeettisaksalaisten keskuudessa Böömissä, Määrissä ja Sleesiassa ja toinen Itävallassa. Samanlainen puolue perustettiin Saksassa, ja se päätyi lopulta Adolf Hitlerin alaisuuteen. Itävaltalaisen puolueen johto kannatti parlamentaarista osallistumista ja sisäistä demokratiaa, päinvastoin kuin Hitler, joka vastusti demokraattista vaikuttamista ja korosti johtajakulttia. Itävallan kansallissosialistinen työväenpuolue sekä Saksan kansallissosialistinen työväenpuolue yhdistyivät 1926, mutta säilyttivät kansalliset organisaationsa.


title: Itävallan historia 1918–1945

text: Alkuperäinen kristillissosiaalinen puolue oli yhdistynyt yhden maaseutuun tukevan papillisen puolueen kanssa 1907 ja muuttanut suuntaansa konservatiivisemmaksi. Katolinen kirkko oli menettänyt Habsburgien poliittisen suojeluksen monarkian päättyessä 1918 ja joutui tukemaan yhä enemmän CSP:ään suojellakseen etujaan. Kuitenkin kirkon virallinen hierarkia, joka ei luottanut parlamentaariseen demokratiaan, pysyi viileänä CSP:tä kohtaan.


title: Itävallan historia 1918–1945

text: 1920- ja 1930-luvun CSP:tä hallitsi Ignaz Seipel, pappi ja teologi, joka oli ollut mukana viimeisessä keisarillisessa ministeriössä. Puolue oli suopea monarkiaa kohtaan ja kannatti perustuslaillisen monarkian palauttamista. CSP:n tuki yhdistymiselle Saksaan oli laimeaa, ja se korosti Itävallan tehtävää kristillisenä saksalaisena kansakuntana. Yleisen mielipiteen edessä CSP ei kuitenkaan tuonut esiin varautunutta suhtautumistaan yhdistymiseen. CSP peri myös antisemiittisen suhtautumisen sotaa edeltäneeltä kansallismieliseltä liikkeeltä. Lisäksi juutalaisten samaistaminen liberalismiin ja sosialismiin, jotka olivat CSP:lle kammo, teki antisemitismistä helpon tavan yhdistää kannattajakuntaa.


title: Itävallan historia 1918–1945

text: Sosialistinen työväenpuolue ("Sozialdemokratische Arbeiterpartei") kannatti revisionistista marxilaista ohjelmaa. Vaikka se puhui proletariaatin diktatuurin puolesta, se haki valtaannousua demokraattisin keinoin, ei vallankumouksen kautta. Karl Renner, joka oli väliaikaishallituksen johdossa, oli revisionismin päätukija sodan jälkeen, mutta puolueen johdossa oli Otto Bauer, joka tuki selvin sanoin radikaalia vasemmistolaisuutta. Bauerin retoriikka auttoi SDAP:in selättämään Itävallan kommunistisen puolueen ("Kommunistische Partei Österreichs", KPÖ). Mutta koska myös CSP:n johtaja Seipel oli suorasanainen, puolueiden välit pysyivät viileinä. Sosiaalidemokraatit olivat aluksi Saksaan yhdistymisen kannattajia, mutta tämän kannatus laski Saksan kansallissosialistisen työväenpuolueen noustua vastaan Saksassa 1930-luvulla.


title: Itävallan historia 1918–1945

text: Vaikka SDAP oli pienin kolmesta parlamentin ryhmästä, se sai johtavan roolin sodanjälkeisessä väliaikaisessa hallituksessa, koska sitä pidettiin kykenevimpänä pitämään järjestystä yllä talousromahduksen ja häviön luomassa vallankumoukselle otollisessa tilanteessa. Bauerin marxilaisen retoriikan ja puolueen vahvojen ammattiyhdistyssiteiden ansiosta SDAP vei KPÖ:ltä vallan työläisten ja sotilaiden neuvostoissa, joita perustettiin Venäjän vallankumouksen mallin mukaan. SDAP lopetti keisarillisen armeijan ja perusti uuden armeijan, "Volkswehrin", (kansanarmeijan) omassa komennossaan vastaamaan vallankumoukselliseen agitaatioon ja estämään porvarillista vastavallankumousta.


title: Itävallan historia 1918–1945

text: Parlamenttivaaleissa helmikuussa 1919 SDAP sai 40,8 % äänistä, CSP 35,9 % ja nationalistit/liberaalit 20,8 %. Tämän seurauksena nationalistit vetäytyivät kokoomushallituksesta ja Rennerin johtama SDAP:n–CSP:n hallitus alkoi neuvotella rauhansopimusta ja kirjoittaa perustuslakia. Rauhanneuvotteluissa Saint-Germainissa lähellä Pariisia oli antautunut ehdoitta. Edelleen päätettiin, että Itävalta oli Itävalta-Unkarin seuraajavaltio, ja rauhansopimus määräsi sotasyyllisyydestä ja sotakorvauksista sekä asetti rajoituksia Itävallan armeijalle. Vaikka väliaikaishallitus oli julistanut Itävallan kuuluvan Saksan tasavaltaan, rauhansopimus kielsi Itävaltaa liittymästä Saksaan ilman Kansainliiton lupaa ja määräsi Itävallan kutsumaan itseään Itävallan tasavallaksi, eikä Saksalaiseksi Itävallan tasavallaksi. Kun Itävallan parlamentti hyväksyi tiukat rauhanehdot, St. Germainin sopimus allekirjoitettiin 10. syyskuuta 1919.